semiologo / semiotiko\nsemiotika [7 agerraldi, 5 liburutan] 1 iz semiologia.\n"Irudien semiotika bat osatzeko ahaleginak egin diren guztian, semiotika ikoniko bat baizik ez da egin orain arte"; irudia mimesi bezala hartzen duen semiotika bat, esan nahi dute artikuluaren egileek. Josu Zabaleta «Irudia» - Jacques Aumont - 247. orr.\nZeren liburu honetan gauza asko baitago: filosofia pixka bat, poesia, narratiba, saiakeratxoak, aitormenak, semiotika, Euskal Herriko gatazka konpontzeko errezetak... Pako Aristi «Gauza txikien liburua» - 11. orr.\nEz al dira Saussuren aurrekoak Pierce eta bere semiotika, Arnauld eta Lancelot eta euren zeinuari buruzko azterketa klasikoa, estoikoak eta adierazlearen teoria-sail berean eta aurrekotasun modu berean? Xabier Arregi «Jakitearen arkeologia» - Michel Foucault - 163. orr.\nModa mundua doluz jantzia dago, noski, eta gertaera triste honek zer esanik franko emango du hurrengo semiotika ikastaroetan. Patxi Iturritegi «Behi eroak» - 79. orr.


1.064 irakasle kontratatu dira sare publikoan - Noticias de Gipuzkoa\n1.064 irakasle kontratatu dira sare publikoan\nm. tolosa 25.11.2020 | 00:49\nIkasle batzuk eskolara sartzen. Argazkia: Alex Larretxi\ndonostia – COVID-19aren aurkako prebentzio-protokoloetan eskatutako neurriak aplikatzearen ondoriozko gastuak finantzatzeko, Eusko Jaurlaritzako Hezkuntza Sailak 105,2 milioi euro bideratu ditu. Horietatik, %65,12 (68,7 milioi) sare publikora joango dira, eta %34,88 (36,7 milioi) itunpeko sarera.\nHala adierazi zuen atzo Jokin Bildarratz Hezkuntza sailburuak Gobernu Kontseiluaren osteko prentsaurrekoan; bertan onartu zuten 36,7 milioi euroko aurrekontu-saila, itunpeko ikastetxeek protokolo horiek aplikatzeko gastuak finantzatu ahal izateko.\nBildarratzek azaldu zuenez, orain arte 1.064 irakasle kontratatu dira sare publikoan, eta beste 1.157 kontratu egin dira jangela- eta garbiketa-zerbitzuetarako; horrekin batera, beste material mota batzuk ere erosi behar izan dira, garbiketarako gelak adibidez, eta horrek 68,7 milioi euroko gastua eragin du.\nAtzoko Gobernu Kontseiluan adostu zen 36,7 milioi euro bideratuko zirela itunpeko sareak ere behar horiei erantzun ahal izateko, beti ere ikasgeletako segurtasuna eta hezkuntzaren presentzialtasuna bermatzeko helburuarekin; Eusko Jaurlaritzak helburu hori ezarri baitu ikasturte "ezohiko" eta "oso zail" honetarako, Bildarratzek azpimarratu zuenez.\nSailburuak azaldu zuenez, laguntza horiek jaso ahal izango dituzte 2020-2021 ikasturtean Euskadin irakaskuntza arautu hauetakoren bat itunduta duten ikastetxeek: Haur Hezkuntza, Lehen Hezkuntza, DBH, Batxilergoa eta Lanbide Heziketa.\nOhiz kanpoko dirulaguntza horiek, langile berriak kontratatzeko edota daudenei orduak gehitzeko, irakasleak ordezkatzeko, garbiketa-gastuak ordaintzeko eta material informatikoa erosteko edo alokatzeko emango dira.\nIrakasle eta irakasle ez diren langile berriak kontratatzeko zenbatekoa zehazteko, ikastetxe bakoitzeko ikasgelen eta ikasleen kopurua hartu da kontuan, bai eta haietako bakoitzaren "hezkuntza-konplexutasunaren indizea" ere, hainbat adierazletatik abiatuta egiten dena: ikaskuntzaren emaitzak eta hezkuntza-laguntzaren beharrak, egokitasuna, jatorria, ikastetxeko jarraitutasuna eta ikasleen maila sozioekonomikoa.\nMaterial informatikoa erosi edo alokatzerako orduan, eskolatutako ikasle bakoitzeko zenbateko bat finkatu da ikastetxe bakoitzean.\nGainera, %20ko eta %40ko igoerak ezarri dira, hurrenez hurren, hezkuntza-itunean emandako moduluetan garbiketari eta irakasleen ordezkapenei dagokionean.


Grabaketa data: 1983-03-08\nGaiak: abeltzantza: pentsua , bizimodua , denetarik , eguraldia , erlijioa: apaizak , euskara , gerra: soldadua , gramatika: aditzak , gramatika: lexikoa , nekazaritza: makinaria , politika , soldaduska , tabakoa , ura , zuhaitza\n00:47:30 Bi pakete zigarro erretzen du egunean. Hilabetean pentsuan gastatzen dutena.\n00:45:45 Gereziondoa, haritza, pagoa eta pinuak dira zuhaitzik maizenak. Otaka, orrea, ezpela.\n00:43:40 Udan lehortu egiten da dena. Beraiek ongi ibiltzeko ura behar dute. Gauez beti freskatzen du pixka bat.\n00:41:40 Nafarroan mendialdea ezagutzen du, baina Erribera ez. Iparraldea Frantzia ala Euskal Herria den. Tarteko herriak. Euskara politizatuta dago.\n00:38:00 Donostiari buruz ari dira. "Mina" hitzaren inguruan.\n00:35:23 Donostian batzuk euskaldunak dira eta beste batzuk ez. Ez da berdina euskara etxean ama hizkuntza bezala ikastea ala gero liburuekin ikastea. Euskaraz irakurtzen aspertu egiten da.\n00:32:45 Bera gaztea zenean ez zegoen ez telebista ez irratirik. Irratia gerra ondoren agertu zen etxe batzutan. Hala nola telebista edo autoa. Gauzak aldatu dira. Orduan senide asko ziren eta ez zegoen lanik denontzat. Orain familiak txikiagoak dira.\n00:30:00 Arratsaldeko bere eginbeharrak. Gazteak ateratzen dira herritik Iruñera edo Iparraldera, baina beraiek zerbait egitera joan behar ez badute, jadanik ez dira ateratzen. Herriko haurrak Errora joaten dira eskolara. Gero pilotan edo aritzen dira.\n00:27:20 Inor ez dago pozik, denak dira kexu. Orain ia ez, baina bere gazte garaian indar handia zuen apaizak. Lehen zaharrenganako errespetu gehiago zegoen. Orain ez dago batere errespeturik.\n00:23:38 Gaztetan dantzaldia zegoen herrian. Bere anaiak jotzen zuen. Soldadu egon zenean ikasi zuen musika. Bera soldadu Santander, Asturias, Teruel, Huescan... egon zen gerran.\n00:22:05 Behiak ditu. Esnea saltzen dute, baina ez diete ongi ordaintzen. Pentsua 22 pezeta eta erdi kostatzen zaie eta litro esne batengatik hogeita sei pezeta ordaintzen diete. Iñakiren ikasketak. Gizona andrea eta semearekin bizi da. Herrian ez dago dendarik baina kamioneta zenbait joaten da herrira. Semeak bertan egiten du lan alorretan.\n00:18:05 Baztan aldean euskara gehiago hitz egiten da, gazteek ere egiten dute. Luzaiden ere denek egiten dute euskaraz. Gerran gipuzkoar edo bizkaitarrekin hitz egiten zuenean ez zien ulertzen.\n00:13:05 Badute txakur bat ardiekin ibiltzeko. Tabernarik ez dago.\n00:11:50 Ni banoa, banator, bahoa, bagoaz, banator, bazatoz.\n00:10:25 Amona ia oso zahartuta dago. (10.15") Patata ateratzen dute lurretik.\n00:09:35 Makinaria: espartidorea: ongarria zabaltzen du.\n00:09:00 Gazteek jadanik ez dute euskaraz hitz egiten. Eskola erdaraz da. Hamar bat euskaldun daude herrian. Lehen euskara ez zuten ikusi ere egin nahi eta erdarara pasatu ziren eta orain berriz euskara nahi da. Bestalde, kuartela dago bertan eta horiek denak erdaldunak dira. Euskara gutxi erabiltzen dute orain beraiek ere. Mezkiritzen euskara gehiago egiten da.\n00:06:24 Donostia ezagutzen du eta oso desberdina da. Lesakan arreba bat du. Eguraldia neguan gogorra da.\n00:04:25 Bertako gazteak fabrikan aritzen dira lanean. Beraiek zenbait behi eta ardi zaintzen dituzte eta besterik ez dago. Patata zenbait ere badute eta baratza bat.\n00:03:05 Negu gogorra egin du aurten. Herrian egon da beti, etxe batetik bestera aldatu zen ezkondu zenean. Soldaduska Zaragozan eta Iruñean egin zuen.


Sociedad archivos - Página 2 de 4 - Euskalerriko Eskautak\npor baden · Published 3 diciembre, 2018\nEn euskara>> 11 egun bakarrik, 11 egun nahiko izan daitezke, 11 inertzia aldatzeko, 11 egun zenbatek erabili nahi duen ikusteko, 11 egun ikusteko edonork bere mailan erabili dezakeela…11 egun. Euskalerriko eskautak-eko taldeoi asko arduratzen...\npor baden · Published 25 noviembre, 2018 · Last modified 3 diciembre, 2018\nEn euskara>> Azaroak 25, Emakumeenganako indarkeriaren aurkako nazioarteko eguna da. Euskalerriko hiriburuetan antolatu dira manifestazioak, eta deialdien lemak justiziaren izaera patriarkalaren kontrako aldarria nagusituko da. “Injustizia patriarkalaren gainetik, saretze feminista!” leloarekin abiatuko dira manifestazioak igandean...


Bruselak ez du atzeraldirik espero, baina bai motelaldi luze bat | Ekonomia | Berria\nBruselak ez du atzeraldirik espero, baina bai motelaldi luze bat\nEBZk bezala, Europako Batzordeak ere eskatu dio Alemaniari gastu publikoa handitzeko.\nPierre Moscovici Europako Batzordeko Ekonomia komisarioa. Olivier Hoslet / Efe\nSasoian sasoikoa. Udazken itxura hartu du Europako Batasuneko ekonomiak, baina ez negukoa. «Ez dugu ikusten atzeraldi baterako arriskurik. Baina aurreko aurreikuspenetan ez bezala, orain ez dugu espero ekonomiaren hazkundeak berriro gora egitea 2020an eta 2021ean». Hitz horiekin laburtu zuen egoera ekonomikoa Pierre Moscovici Europako Batzordeko Ekonomia komisarioak, gaur, Bruselan. Udazkeneko Aurreikuspenean zabaldutako zenbakiek baieztatzen dute ekonomian udazken giroa dagoela: eurogunean %1,1 da haztekoa ekonomia aurten, eta %1,2, berriz, 2020an eta 2021ean; EB osoan, %1,4 hiru urte horietan. «Atzeraldiaren mugarekin lotzen den hazkunde erritmo bat».\nAzkenaldian, Moscovicik aurreikuspenak gutxitu ditu iragarpenak egitera jendaurrera atera den bakoitzean. Atzokoa ez zen salbuespena izan. Aurreko iragarpenetatik lau hilabete igaro direnean, hamarren bat jaitsi du eurogunearen aurtengorako hazkunde iragarpena, eta bi hamarren 2020rakoa.\nBaina kontrastea are handiagoa da duela urtebeteko iragarpenekin alderatuz gero. Orduan onartu zuen komisarioak «aldeko haizeak» baretu egin zirela, eta abiadura txikiagoa hartuko zuela ekonomiak. Denborak arrazoia eman dio, baina neurri batean bakarrik. Izan ere, %1,9ko hazkundea iragarri zuen aurtengorako EBn zein eurogunean, eta iragarpen hori oso baikor geratu zaio: zortzi hamarren gutxiago haziko dira euroguneko hemeretzi kideak, eta lau hamarren gutxiago EBko 28ak —hazkunde sendoari eusten dioten herrialde batzuk daude talde horretan, hala nola, Polonia, Txekiar Errepublika eta Errumania—.\nHerrialde gehienen aurreikuspenetan egin zuen huts Bruselak, baina Alemanian inon baino nabarmenagoa izan da 2018ko udazkeneko iragarpena baikorregi izan zela: %1,7ko hazkundea iragarri zuen iaz Moscovicik, eta atzo %0,1 baizik ez dela izango ziurtatu zuen. Hau da, Bruselak uste du ozta-ozta ihes egingo diola Alemaniak atzeraldiari. Aurki kaleratuko du Berlinek hirugarren hiruhilekoko datua, eta espero da negatiboa izatea, baina halaber espero da ekonomiak erritmo pixka bat berreskuratzea urtearen bukaeran.\nAlemanian ikusten da ongien ekonomiaren hazkundearen galga nagusia: industria sufritzen ari da, ziurgabetasunak inbertsioa geratzen baitu. Eta zerk eragiten du enpresek inbertitzeko beldurra izatea? Ezin jakitea zehazki zer gertatuko den Erresuma Batuarekin, eta Donald Trumpek eragindako merkataritza gerrek. Edonola ere, Bruselaren aurreikuspena egina dago AEBen eta Txinaren arteko harremanean azken egunotan gertatu den hobekuntzaren aurretik. Gaur bertan. Pekingo gobernuak ziurtatu du muga zergak «zatika kentzea» adostu duela AEBekin. Irgarpen horrek nazioarteko merkataritza berpiztu dezake, eta mesede handia egin EBri, oro har hartuta, ekonomia esportatzailea delako —Euskal Herrikoa ere hala da—.\nEkonomiaren motelaldia noiz arte iraungo duen iragartzera ez zen ausartu Moscovici, baina erakutsi zuen hazkunde oso apaleko aldia luzea izateko kezka baduela: «Hazkundea lautada batera iritsi da, baina espero dezagun ez dela sabaia izango».\nAtal horretan ere ez da guztiz fin Brusela, zorionez. Duela urtebete, iragarri zuen langabezia %7,9ra jaitsiko zela 2019an, baina hazkundea txikiagoa izanagatik, are gehiago jaitsi da langabezia. Horrek esan nahi du hazkunde txikiagoa nahikoa dela orain enpleguak sortzeko.\nLan merkatuarekin arazo gehien duten estatukide guztietan jaitsiko da langabezia —Grezia, Espainia, Frantzia—, Italian izan ezik: gutxigatik ihes egingo dio atzeraldiari, eta %10eko langabezia tasari.


Chameleon OS Samsung Galaxy S-rako | Androidea\nPixka bat igaro ondoren gure lan berririk aurkeztu gabe Samsung Galaxy S eredua GT I900Hemen duzu erromeria berria Android 4.2.2 terminal mitikoaren interfazea eta funtzionaltasunak berrituko dituen aire freskoz betea Samsung.\nRom Kameleoi OS badu interfaze guztiz berritua eta guztiz bateragarria MIUI GaiakLan sentsazional honi buruz gehiago jakin nahi baduzu, ziurtatu artikulu hau irakurtzen duzula.\n1 Rom ezaugarriak\n2 Rom-a instalatzeko baldintzak\nRom batekin itxura grafiko guztiz berritua eta bere ezarpen askorekin Launcher bezain garrantzitsuak diren aplikazioak edo sistemaren ezarpenak gure gustura konfiguratzeko.\nRom bertsio berri honetan, 0,7 Beta dute akats guztiak konpondu dira aurreko bertsioan aurkeztu zen eta benetan aparteko errendimendua lortu du Beta bertsiotzat jotzeko.\nBateriaren errendimenduari dagokionez, horietako bat da erromarik onenak nire terminalean probatzeko ohorea izan dudala.\nErroa eta aldaketa berreskuratzea.\nNandroid babeskopia zure uneko sistemaren.\nKarpeten babeskopia EFS badaezpada.\nUSB arazketa gaituta.\nRom hau instalatzeko beharrezkoak diren fitxategiak honakoak dira: bi fitxategi ZIP konprimituta, bat bere erromarekin eta beste bat jatorrizko Google aplikazioekin, Gapps.\nDeskargatu eta gure barne memorian kopiatu ondoren Samsung Galaxy S eredua GT I9000Berreskurapen moduan berrabiarazi eta letra rom-a zuzen keinatzeko argibideak jarraitu beharko ditugu.\nGapps-en zip-a hautatzen dugu eta instalazioa berresten dugu.\nBerrabiarazi ondoren, eta ezer konfiguratu aurretik, komenigarria da terminalak atseden hartzea hamar bat minutuz sistemak behar bezala konpontzen amaitzeko, orduan gure kontuak konfiguratu ahal izango ditugu eta gure aplikazioak leheneratuko ditugu hala bada.\nInformazio gehiago - Deskargatu Play Store 4.0.26 eta aurreko bertsioak, Karpeten babeskopia EFS badaezpada, Erroa eta aldaketa berreskuratzea\nDeskargatu - Rom Chameleon 0,7 beta, Chameleon OSerako hutsuneak\nArtikuluaren bide osoa: Androidea » Android gailuak » Telefono mugikorrak » Samsung » Samsung Galaxy S, Rom Android 4.2.2 Chameleon OS, zure Galaxiarentzako aire freskoa\nona, CR usaina badut CR2 zuzenean egin dezaket, ezta?\nBai, baina jarraitu argibideak zehazki, garbiketa eta formatua barne.\nooooook nola dabilen ikusteko 😛 eskerrik asko.\nBide batez, ez dakit nola eman izena: O\nInstalatuta 🙂 Esango dizut nola doan, lehenengo inpresioa oso arina dela da.\nMarco alemaniarra esan zuen\nKaixo Francisco !. Bertsio hau instalatu nahi dut, itxura ona du. Nik daukadan arazoa da orain Galaxy S4.2.2-ren Cyber Rom 4 SuperNexus bertsioarekin instalatuta dudala, beraz berreskurapen berria daukat, baina zaharrera itzuli nahi dut, berriarekin ez dago argi. Aurreko bertsioaren lehenerapena egiten saiatu naiz baina ez dit uzten. Orduan, nola itzul nintezke ohiko berreskurapenera? Eskerrik asko.\nErantzun Germán Marcori\nZer berreskurapen da TWRP?\n29ko maiatzaren 2013an, 22:30, Disqus-ek idatzi zuen:\nOrain dudana Mackay Recovery (twrp) v.2.5.0.0 da\nLehenik eta behin garbiketa aukera sartu eta markatu garbiketa, irristatu barra egiteko eta gero cachea, datuak eta sistema formateatzera eta formateatzera joango zara barra beherantz irristatuz berriro, ondoren instalatu eta hautatuko duzu rom-a eta gapps-en aldi berean, beheko barra irristatu ekintza burutzeko eta azkenean sistema berrabiarazi\nInstalatuta, ikus dezagun nola ... .. Nire Galaxy S-n jartzen ari naizen 25. zenbakia egiten duela uste dut .. . eta hor dago, arroilaren oinean. Peazo mugikorra ... ez da horrelako beste bat etorriko.\nEsan nuen, probatu bezain laster komentatzen dudala ... oraingoz, eta ordubete igarota badirudi ondo doala ... akatsik gabe.\nR3freskoa esan zuen\nItxura ona du, xehetasun pare bat besterik ez da, eta ez litzateke gaizki egongo rom-aren jatorrizko harira esteka jartzea. Bestalde, ezin ditut telefonoak 10 minutuz deskantsatzen uztearen abantailak ondo ulertu, rom honek sobera edo zerbait al du?\nKaixo, atzo instalatu nuen eta nahiko ondo doa, nahiz eta zenbait prozesu "amaitzen" diren zenbait gauza konfiguratzen saiatzen naizenean, goazen zintzilikatuta dagoela, hala ere, Apex dedikatutako Minimal gaiarekin maiteminduta nago eta edukitzeko behar duzu Apex Launcher jartzeko, behin jarri ondoren, oraindik oso arina dela uste dut, oraingoz Rom honekin geratzen naizela uste dut jajaja agurrak.\nAlberto J. Fernandez Fuentes esan zuen\nErantzuna Alberto J. Fernandez Fuentesi\nZure iruzkinen zain gaude.\nCm10-i buruzko galdera bat dut. Ez ditut rc-ren eguneratzeak egonkorrak ez diren pinu zorrotzak baina pinuak lortzen ditut. Zer desberdintasun daude zure orrialdean ikusi ditudanak zuzenean deskargatu ahal izateko 4.2.2. .XNUMX zuzenean hemen esaten den bezala instalazio garbirik gabe\nKaixo, atzo ROMa instalatu nuen eta oraingoz oso pozik nago, oso arina da eta bateriaren kontsumoa onargarria baino gehiago da.\nBi akats ematen dizkit sistema abiaraztean:\n1-Sistemaren UI aplikazioa gelditu da.\n2-SD txartela prestatzen: akatsak egiaztatzen ..., eta bertan zintzilikatzen da.\nEgia esan, ez dakit nola eragiten duten, oraingoz saiatzen ari naizen guztiak niretzat balio baitu.\nBi akats hauek zertan datza ideiarik?\nInstalatu eta kendu 2 orduz, oso fluidoa bada eta bateria normala bada (rc2 edo tsunami x 4.8 edo super lotura eta abarren mailan dagoela uste dut) ... baina izugarria da, oso karratua eta ez oso findua (3 gai desberdin instalatu ditut = = ez du itsuskeria kentzen) Tsunami x 5.2-ra itzultzen naiz. Nire uste apalean nire betiko galaxia i9000-en instalatu dudan onenetarikoa da onena.\nBadago dagoeneko rc4 cyanomod eguneratzea. Norbaitek ba al daki dauden aldeak edo akatsak eta akatsak dira?\nBeno, azken egunotan mugikorra oso poliki ari da lanean eta bizpahiru eskegitzen da. ROMa aldatuko dudala iruditzen zait, egia esan, ez dakit zein, hain ondo hitz egin zenuen elitemovil-eko RC2 mugikorrean hilgarria izan zelako. Ez ninduen konbentzitu. Tsunamiak asko bateratu nau nire bateria, baina ez dira batere txarrak izan. Ez dakit azken Tsunami edo RC4 probatu.\nEgia esan, ROMak maiz aldatzeaz pixka bat nekatzen hasia naiz, aldaketarako ondo funtzionatzen didan bat nahi dut.\nNiretzat larria da, mugikorra oso motela da, ez da ezer zintzilik uzten, baina noizean behin UI sistemaren aplikazioa gelditu izanaren akatsa izaten dut.\nLaburbilduz, PENOSA, ez esan denbora galtzera zoazenik, norbait denboraldi ona pasatzeko baldintzetan ateratzen bada, mingotsa baita.\nNi, VictorFM bezala, pixka bat nekatuta nago hainbeste ROM aldaketarekin, uste dut mugikorra aldatzen dudanean fabrikan geratuko dela, azkenean hori baita biderik onena.\nEgia esan, pixka bat etsita nago Androidekin, heriotzara defendatu zuen lankide bat dut, lotura zuen eta iPhone-era aldatu zen hura probatzeko eta oso pozik dago, horrek pentsatzeko modua ematen digu eta nexo 7 bat dudala, samung galaxy note 2 eta samsung galaxy s, guztiak android. garbi daukadana da ukitzen edo txantxatzen ez ditudan beste bi lapikoak.\nEskerrik asko Francisco, arazorik gabe instalatuta, lehenengo inpresioa ona da eta niretzat dena ondo dabilela dirudi. Pixka bat bota bezain laster, esango dizut.


Txaloak entzun ziren ere prostituzioarekin amaitzeko lege abolizionistari bide eman zitzaionean. Bazuten zer txalotu proposamenaren egileek, garaipena zelako egitasmoari bide ematea. Ulertzen dut ere legearen sokakoek urratsa txalo artean hartzea, posizioen lehiak eztabaida politikoak baino indar gehiago duenean, nork irabazi delako kontua.\nTxaloak txalo, erabaki hauek ekarriko dutena da garrantzitsuena, eta Atzerritartasun legeak indarrean jarraitzen badu, ezer gutxi edo ezer ez. Paperik gabe lan egiten duten etxeko langileek eskubiderik gabe jarraituko dute. Eta legea ez da arazoa izango proxenetentzat, paperik gabeko emakumeen premiak eta babes faltak berdin jarraituko badu.\nFaltan bota dut diskurtso abolizionista etxe barruko langile internen figura onartezinaren aurrean. Gehiegizkoa egiten zait, prostituzioaren gaian bezala ez dudalako lekurik topatzen nire kontraesan, kezka eta zalantzetarako. Baina argi dut marra gorriak badirela, eta errespetatzea lortuko badugu, langileon topagune izan behar direla. Atzerritartasun legea baliatzea langileak mugarik gabe zapaltzeko errazegi bortxatzen den marra gorria da, Gipuzkoako ostalaritzako patronalari galdetzea besterik ez dago. Legearen abolizioa, honetan ez dago beste aukerarik.\nKanal hauetan artxibatua: Emakume langileen eskubideak | Prostituzioa\nBeterri-Buruntza eskualdeko ekonomia eraldatzailearen sareak Esperientzia Trukeak egin ditu hainbat astez enpresa eta eragileen artean. Zikloa ixteko, emakumeen eskualdeko foroa antolatu dute asteazkenean Andoainen. Ekainaren 16an, bestetik, ekitaldi irekia izango da... [+]


Bécas olerkari lapurtarraren oroipenetan\nEuskaldunon Egunkaria, 1997-7-25\nGaraziko Jean Barbierrek 1926.eko otsailaren 8an Baionako apezgaitegian ogutzi hitzaldian Charles Bécas izan zuen mintzagai, edo zehatzago esatearren, kantagai, alta, gehien batez Iparraldeko herri txikietan ibilitako apez baten bizitzak askorako emanen ez bailuan, Bécasek berak sorturiko bertsoen bitartez eman baitzigun haren gaineko berria. Eta ez legoke guztiz soberan Bécasen bertsoak ahoan harturik geu ere kantetan hasiko bagina, izan ere bihar beteko baitira Ainhoako Ioniorenean sortu zelako 150. urteurrena. Bihoa beraz Nafarkariako zoko baztertu honetatik geure omenaldi umil baina benetakoena.\nApezbidean ainhoarrak Larresoroko apezgaitegian ikasi zuen, eta beharreko ikasketak higatu ostean, bere lehendabiziko helmuga Baigorrin izan zuen: «Ordenatu ta laster fama zen ethorri / Enetzat hautatua zutela Baigorri / Bihotza altxaturik ene jainkoari / Harek nahi lekurat gan nintzan bikari». Halaz ere, Auzako gerizapean bi urte eskas eman zituenean, Miarritzera aldatu zioten mezalekua, antza, gure gizona gehixegi uzkurtu ez zuena: «Menditik jausi nintzen itsaso hegira / Artzainak han utzirik, kaskoinen erdira / Nehor arbuiatzetik jainkoak ni begira / Jende prestuta onak orotan badira». Zortzi urtez kostaldeko hirian eman ondorean Ahetzera eraman zuten 1883.ean: «Gure bizia daila goiti ta beheiti / Enetzat seurik hola gertatu da beti / Baxina(ba)rren bi urte Miarritzen zortzi / Nahi nuke Ahetzen hil eta ehortzi». Bidartera buruzko bidea korritu behar izanen zuen oraino, azkena ordea: «Zahartzerat zaukaten enetzat Bidarte / Hemen ere aphezak badik begitarte / Biloak zuri bainan gogoz bethi gazte / Hola iraunen diat agian hil arte».\nIbilbide literarioaren partitzea Ahetzen kokatu ohi dute gure Bécasez arduratu diren urri horiexek. Nolanahi ere, geure uste petralean, Bécasi darion bertso-sen sakona ez da goizetik arratsaldera itsasten den dohaia, eta nabari da betidaniko gauza izan duela bertsotan ihardukitzea. Oixtian Jon Kortazarrek karrikaratu Euskal literaturaren historia txikia behar beharrezkoa genuen esku liburuan —batik bat Onaindiaren eta Villasanteren bildumak agortu zirenetik— Bécasen lana Larresoroko apezgaitegiaren inguruan aitzineko mendean loraturiko idazkintzarekin kokatzen digu, behialakoan Piarres Charrittonek Larresoroko eskola deituko zuenarekin hots, bestaldetik hagitz eskola funts gabekoa iduritzen ez zaiguna, ahalbidetu zuten izen ezagunei erreparatzen badiegu bederen, esaterako, Duhalde, Goihetxe, Hiribarren, Lapeire, Harriet, Kamusarri, Zaldubi, Elissanburu, Gorostarzu...\nBécasek ondu bertsoetarik geureganatu direnak ez dira gutxi, gehiago ziratekeen arren, oro jorragai bestetik, denetaz eta denetarik. Erlijioa gaitzat dutenen artean Lourdesko Andre Denari zuzendu Ama eskualdunak egun zure oinetan daude, Munduan ez da sosegurik, edota Flément apezaren eskariz eta Charles Bordesen musikarekin Ainhoako ama Birjinaren omenez 1901.ean ondu Eskualdunak fededunak aipa litezke. Ameriketan artzai egondako Manex Etxamendi bertsogile nahiz auzapez esterenzubiarrari Manex artzaina bertsoak eskeini zizkion Larresoroko apezgaitegia itxiarazi zenean bertan zihardutenentzako 100 libera eman baitzituen: «Kalifornia zolan Manex duzu bizi / Han ere mota nasai omen da ihizi / Makilarekin Manex nork dezake izi / Hartaz debrua bera nahi luke hezi».\nAlabaina, sortu zituen lanik gorenenak bere bertso umoretsuak dituzkegu. Hauetariko bat 1897.ean Donibane Lohitzunen burutu aste kulturalarako —hantxe irakurririko hitzaldiekin La tradition au Pays Basque bilduma ederra atera zen— aurkeztu Santsin olerki saritua genuke: «Igande ilhuntze batez / Etxe alde zohala / Erroz gora erori zen / Santsin zabal zabala / Izarrak nihon ez ditu / Ikusi han bezala / Ilhargia ferekatuz / Gan zen gan berehala.\nEtxera ta andreari / Erraten omen dio / Eroriko hunek ez din / Samurtzea balio / Erran no Santsinen gaiza / Noiz gosta zain kario? / Bethi badine ostatuan / Merke botikario.\nHorditzar gizon higuina / Urrun hakit bixtatik / Oxala ez bahintz jalgi / Putzuaren zolatik / Zer sofriarazten dukan / Jainko jaunak bazakik / Ai nola bada gate / Hau sartu nikan lephotik».\nEzpal berekoa, eta bere olerkirik politenen artean, Martin Koxerena genuke: «Nafartarra naiz eta deitzen Martin Koxe / Arno gozoa maite omen dut soberaxe / Debru frantsesek naute trufatzen hulaxe / Il était Martin Koxe, gai, gai, gai, Dimanché.\nIruritan sortua Maiatzean naski / Hortakotz jendeak jujatzen nau gaizki / Janizak dautanean egiten ausiki / asetzeko ez ditut hamar talo naski.\nZorrietako menta dudan errementa / Dena den hiretako huna testamenta / Pipa toxa, zahato, mando eta manta / Zorrentzat igorriko zerutik errenta».\nAzkenik, eta Bécasen lana hobekiago ezagutu nahi duenak aukera izan dezan, Gure Herria aldizkariak Bécasek izkiriatu zenbait neurtitz berri bazekarzkigun mende honen bigarren hamarkadan: «Udako egun batez», «Buruz-buru», «Eskualdun kantaria», «Arranoa eta otsoa» —1921.ean—, «Artzain mendian» eta «Mirentxu» —1924.ean—, guziak Harritxabal izengoitiaz sinaturik.\nCharles Bécas 1911.eko abuztuan joan zitzaigun Bidarten, eta ia seguru gaude bere gorpua sorterriko hilerrian pausatu zutenean ahoan bertso hau zerabilela: «Ene bizia holaxe doa kantu eginez bakean / Jainko Jaunari galde bakhar hau kantatuz ardurenean / Ene egunak alegereki bururatzen direnean / Onets dezazu kantuz sar nadin zure zeru ederrean».


Francisco Pando, Biodibertsitateari buruzko Munduko Informazio Azpiegiturako (GBIF) aditua | Consumer\nFrancisco Pando, Biodibertsitateari buruzko Munduko Informazio Azpiegiturako (GBIF) aditua\nEz ditugu ezagutzen munduko espezieen bi heren baino gehiago, eta haien suntsiketa bizkortu egiten dugu, aurkitu gabe.\nIrudia: Francisco Pando\nBiodibertsitateari buruzko zenbatespenen arabera, sei eta ehun milioi artean bizi dira Lurrean. Zientzialariek, kasurik onenean, heren bat baino gutxiago ezagutzen dute. Gero eta espezie gehiago aurkitzen dira, baina gizakiak eragindako suntsitze-erritmoaren ondorioz, espezie asko desagertu egiten dira ezagutu eta aprobetxatu gabe. Francisco Pando GBIFko (Biodibertsitateari buruzko Munduko Informazio Azpiegitura) Espainiako arduradunak ateratako ondorioetako batzuk dira. Gobernuen arteko erakunde hori biodibertsitatearen “Giza genoma” proiektua da, Lurreko izaki bizidunei buruzko oinarrizko informazioa ematea eta milaka bilduma, proiektu eta administraziotako milioika erregistrori sarbide publikoa ematea baitu helburu.\nFrancisco Pandoren profil biografikoa\nZientzia Biologikoetako doktorea Madrilgo Unibertsitate Konplutentsean (UCM) eta CSICeko ikertzailea. Bere azterketa taxonomikoak Myxomyceteak izan ditu ardatz, eta informatikaren alorrean, berriz, bildumetarako eta lore-proiektuetarako informazio-sistemen eta identifikazio-parte-hartzaileen interesak. Hainbat check-list globalen eta 70 zientzia-argitalpen baino gehiagoren egilekidea da. Madrilgo Errege Lorategi Botanikoko Kriptogamen Herbarioaren kontserbadorea eta “Biodiversity Information Standars” erakundeko idazkaria izan da. Gaur egun, GBIFren Espainiako nodoaren buru da, eta nazioartean bere batzorde exekutiboko kide da. 2003tik 2004ra, erakunde hori Espainian ezarri eta zuzendu zuen, eta 2005etik 2006ra bitartean, programa-ofizial gisa aritu zen Danimarkako Nazioarteko Idazkaritzatik.


San Telmo Museoa: Haur eta familientzako jarduerak 2018-2019 - Kulturklik\nSan Telmo Museoa: Haur eta familientzako jarduerak 2018-2019\nDonostia-San Sebastián Urriaren 1(e)tik apirilaren 30(e)ra\nSendo eta egonkortuta dago jadanik San Telmo Museoak ikasturtean zehar familiei eskaintzen dien programazioa. Aurtengoan ere, museoak askotariko proposamen egonkorra aurkezten du urrian hasi eta Aste Santura bitarte. Jarduera hauen helburua museoa familien aisialdirako gune ireki bihurtzea da eta, horretarako, familientzat bereziki diseinatutako jarduerak eskainiko ditu.\nProposatutako jardueren bitartez, eta San Telmok eskaintzen dituen aukerak baliatuz, museoa beste ikuspegi batetik begiratzen ikasiko dugu, jolasen, sormenaren eta senaren bitartez museoa deskubrituta. Gainera, elkarlanean jarduteko aukera izango da, parte-hartzaile bakoitzak bere ikuspegia, trebetasunak eta irudimena baliatuta ekarpenak egingo baititu.\nTailer gehienetan parte hartzeko ez da aldez aurretik izena eman behar, baina sarrerak aurretiaz erostea komeni da. Hilabete bakoitzean jarriko dira dagozkion jardueren txartelak salgai.\nSan Telmo Museoa: haur eta familientzako jardueren eskuorria.pdf\nAurtengo proposamenean honako gai hauek azpimarra ditzakegu:\nARTEAK PISU HANDIA DU AURTENGO PROGRAMAZIOAN\nPinturak, eskulturak eta arteak, oro har. Ikastea jarduera ludiko bihurtuko da esperimentazioko jarduera hauen bitartez. Artea ikusteko modu ezberdinak landuko dira eta hainbat teknikarekin esperimentatzeko aukera izango dugu tailer horietan; museoko pinakoteka gure laborategi nagusia izango da eta obrak, aldiz, aurkikuntzarako tresna.\nAzpimagarria, alde batetik, ildo honetan artista tailerrei emango diegun tokia, berrikuntza gisa artista gazteek sormen-tailerrak zuzenduko dituztelarik; bestetik, teknologia berriekin esperimentatzeko aukera ere izango dugula, hiper-handia den erresoluzioa erabilita sortu dugun Second Canvas-San Telmo Museoa aplikazioaren bitartez.\nDIZIPLINA EZBERDINEN ARTEKO ZUBIA\nMuseoak duen eskaintza aberatsa da oso, gai anitz eta diziplina ezberdinak jorratzen baititu. Zeharkako begirada eta esperientziak bultzatzeko hainbat diziplina artistiko uztartuko ditugu eta kontzeptu artistikoak hobeto ulertzen saiatuko gara, gorputzaren eta musikaren bitartez, esaterako.\nEUSKAL KULTURA ETA ERAKUSKETA IRAUNKORRA\nGeure-geureadugun horri buruzko ildo irekia da, aldaketa eta biziraupena biltzen dituen ikuspegitik begiratuta. Tradizioaren eta ondarearen balioa eta transmisioa museoaren zeharkako lan-ildoa da. Proposatutako jarduerekin, San Telmo Museoa beste ikuspegi batetik begiratzen ikasiko dugu, jolasen, sormenaren eta senaren bitartez museoa deskubrituta,\nHAUR TXIKIENTZAKO PROPOSAMENAK\nAzken urteetan hasitako lan ildo hau erabat egonkortu da museoan, 1, 2, 3, eta 4 urteko haurrek museoarekin eta artearekin esperimenta dezaten. MARA-MARA programa edota haur txikiei zuzendutako ikuskizunak daude ildo honetako proposamenen artean.\nFAMILIENTZAKO TXOKOAK MUSEOAN ZEHAR\nAurtengo programazioko beste berrikuntza bat dira museoan zehar jarriko diren familientzako txokoak. Abenduaren 6tik 9ra, museoaren erakusketa iraunkorrean zehar familiek bisita beste modu batera egiteko aukera izango dute, elkarrekin jolasteko eta entretenitzeko prestatutako txoko ezberdinak erabilita. Haurrekin datozen helduek, gainera, doako sarrera izango dute egun horietan.\n-6, 13, 20 SAN TELMO PIL-PILEAN talotatalo\n-27 ARTISTA LIBURUAN TINTA ETA HARIEKIN JOLASTEN\nArtista liburu tailerra. Sarrera librea lekuak bete arte.\n-3, 10 ARTEA AGERIAN\n-17 GURE HAITZULOETAKO LEHOIAK\nHistoriaurreko animalia tailerra\n-24 KOLOREAREKIN DANTZA\nArtea eta musika lotzen dituen tailerra\n-1 GURE HAITZULOETAKO LEHOIAK\nHistoriaurrera joango gara lehoi bila. Zer aurkituko ote dugu?\n-6 -9 MUSEOKO TXOKOAK\nFamiliak bere kabuz jolasteko txokoak\nSarrera doan heldu eta haurrentzat\n-15 TRADIZIOA DANTZAN\n40 min / +2 / Mutua\n- 28, 29 GU MARA MARA\nHaur txikientzako sormen tailerra\n.- 28: 11,00 gu mara mara 1-2 urte\n.- 28: 17,00 gu mara mara 3-4 urte\n.- 29: 11,00 gu mara mara 1-2 urte\n.- 29: 17,00 gu mara mara 3-4 urte\n-2, 3, 4 GURE HAITZULOETAKO LEHOIAK\nHaurrentzako tailerra. Historiaurreko animalia tailerra. Egun bakoitzean tailer ezberdina egingo dugu.\nIzen-ematearekin: stm_erreserbak@donostia.eus, 943 481 561\n10:30-12:30 | Euskaraz | 6-10 urte | Doan\n-12 KOLOREAREKIN DANTZA\n-26 GURE HAITZULOETAKO LEHOIAK\n-2, 3 GU MARA MARA\n.- 2: 11,00 gu mara mara 1-2 urte\n.- 2: 17,00 gu mara mara 3-4 urte\n.- 3: 11,00 gu mara mara 1-2 urte\n.- 3: 17,00 gu mara mara 3-4 urte\n-9, 16 KOLOREAREKIN DANTZA\n-23 IPUIN IBILTARIA\nIpuin kontaketa museoan zehar\n-2 MUSEOKO PERTSONAIAK\nIzen-ematea / Inscripción: stm_erreserbak@donostia.eus, 943 481 561\n-9, 16, 23, 30 ARTISTA TAILERRA\nArtista gazteen eskutik\n-6 IPUIN IBILTARIA\nData Urriaren 1(e)tik apirilaren 30(e)ra\nSTM_Familia tailerren eskuorria 2018 2019.pdf


Hiru migratzaile hilda trenak harrapatuta Ziburun\nHiru migratzaile hil dira eta beste bat larri zaurituta dago, gaur goizeko 6.30etan izandako istripu baten ondorioz. Ziburun trenak harrapatu ditu migratzaileak, itxura batean lo zeudela trenbideen ondoan. Euskal Irratien informaziotik jasoa.\nHiru lagun bertan hil dira. Laugarrena larriki zauritua Baionako ospitalera eraman dute. Trenbidea bi zentzutan moztua da eta unkesta judizial bat ireki du Baionako prokuradoreak.\nAgerian geratzen da zein oztopo hilgarri ari diren aurkitzen migratzaileak azken hilabeteetan Frantzia eta Espainiaren arteko mugan, Bidasoaren inguruetan Gipuzkoa eta Lapurdin. Irungo Harrera Sareak salatu izan du berriki: "Irunen kontrol permanenteak daude eta zaildu egiten da muga pasatzea".\nAzken hilabeteotako gertakari latz batzuk:\nMaiatzaren 22an Boli Kostako gazte bat ito zen Bidasoa ibaian, Hendaiara igaro nahi izan zuen Irungo Azken Portu ingurutik igerian.\nAbuztuaren 8an, Irundik Biriatura beste bat ito zen. Haren lagun batek igaro zuen Bidasoa.\nUrriaren 1ean, Irungo Harrera Sareak artatu izan duen gazte bat ia hil egin zen Donostian, zakarrontzi batean gauean babes hartu zuelarik Donostian, zaborraren kamioiak hartu eta barrurantz irauli zuenean: oihuek doi-doi salbatu zuten gizon gaztea.\nIrudia Irungo Harrera Sarearen protesta batekoa da.


Amador Granados mundial Montichiari - basqueteam\nAmador Granados mundial Montichiari\nBikaintasun-proiektuetako kirolariak ezagutzen: AITOR GORROTXATEGI\nEtorkizun oparoa duten kirolariak Basque Team Fundazioak, Euskal Federazioekin batera, martxan jarritako proiektuetan lanean ari dira datozen hitzordu olinpiko eta paralinpikoetarako sailkapena lortzeko. Gaurkoan Aitor Gorrotxategi, ur lasaietako piraguistarekin izan gara.\nJoan Crespok urrea irabazi du taldeka Seu d´Urgelleko Munduko txapelketan\nAnder Elosegik eskuratutako zilarraren ostean, urrezko domina lortu dute Joan Crespok eta Samuel Hernanzek David Llorenterekin batera K1eko taldekako proban, Seu d´Urgelleko Munduko txapelketan. Espainiak (89.87) jaitsiera garbia eta oso azkarra egin du podiumeko gorengo tokira igotzeko, Txekiar Errepublika (90.86) eta Poloniaren (93.69) aurretik.\nErakundeen arteko harremanak kudeatzeko zerbitzu-kontratua formalizatu aurretik ez esleitzea – ezta egitea ere – erabaki da\nBasque Team Fundazioaren kontratazio-organoaren erabakiaren bidez, 1/2020 kontratazio-espedientean erakundeen arteko harremanak kudeatzeko zerbitzu-kontratua formalizatu aurretik ez esleitzea – ezta egitea ere – erabaki da. Eta hori COVID-19 osasun-krisiaren ondorioz sortutako egoeraren ondorioz, Sektore Publikoko Kontratuei buruzko azaroaren 8ko 9/2017 Legearen 152. Artikuluan ezartzen denaren arabera. Basque Team Fundazioak ez zuen ezagutzen – eta ezin zen […]


Erakundeengandik konpromiso zehatzak eta soluzioak behar dira Gerdau enpresan | LAB SINDIKATUA\nIndustria Metalgintza Erakundeengandik konpromiso zehatzak eta soluzioak behar dira Gerdau enpresan\nErakundeengandik konpromiso zehatzak eta soluzioak behar dira Gerdau enpresan\nDagoeneko 3 aste pasa dira gure lantokien balizko salmentaren albistea azaldu zenetik. GERDAUk, gaur gaurkoz, ez du oraindik hau gezurtatu. Nahiko adierazgarria da. Noiz komunikatuko digute ofizialki? Salmenta egina dagoenean? Noiz emango du aurpegia kontseilari delegatua den Jainaga jaunak? Duela 3 aste hiru gauza eskatu genizkion enpresari: begirunea, gardentasuna eta informazioa. Enpresak ez du bakar bat ere bete.\nBitartean, enpresak gure lankideak kaleratzen jarraitzen du, Basauriko lantokian zein Azpeitikoan (oraingoz, 8 langile guztira). Enpresak lantokien balizko salmenta erabiltzen ari da, besteak beste, gure lankideen kaleratzeak estaltzeko.\nEzin dugu hau baimendu inongo erantzunik eman gabe. Gure enpleguaren etorkizuna gaurdanik borrokatu eta bermatu behar dugu. Enpresaren salmenta eta kaleratzeak ez dira bi gauza ezberdin, enpresako erabaki berdinaren emaitza baizik: gastuak murriztu langileen kontura, inolako erantzunkizunik bereganatu gabe.\nCCOO, UGT eta USO sindikatuak kaleratzeak salatzeaz haratago, zer egiteko prest zaudete hauek ekiditeko? Gaurkoan haiek dira kaleratuak, bihar, ordea, gutako edonor izan daiteke.\nAzkenik, ez dugu erakundeengandik ez dugu elkartasunik espero, konpromiso zehatzak eta soluzioak baizik. Gasteizko Gerdauko komitearekin izandako bileran Eusko Jaurlaritzak azaldu zuen jarrera erabat onartezina izan zen. Eusko Jaurlaritzak guri galdetzea haiengandik zer espero dugun guganako mespretxuaren adierazgarri da. Jarrera hori herri honetarako sektore estrategikoa den siderurgia babesteko benetako industria planik ez duen seinalerik argiena da.\nLABek langile guztiei dei egiten diegu gure lantokien etorkizuna nahiz enplegua defenda ditzagun.


130 proiektu aurkeztu dira 2021eko 2deo serieak deialdira - Noticias de Gipuzkoa\n130 proiektu aurkeztu dira 2021eko 2deo serieak deialdira\nAukeratutako hiruren artean euskarazko bat dago, Aldarondoren ‘Su hotza’\nleyre carrasco 01.04.2021 | 00:01\ndONOSTIA – 2deo serieak 2021eko deialdiarako 130 proiektu aurkeztu dira. Guztien artean, Angel Aldarondoren Su hotza euskarazko seriea, Paloma Moraren Print! eta Victor Alonso-Berbelen eta Jan Matheuren Raval aukeratu dituzte. Bost kidek osatutako balorazio-ba-tzordeak hartu du erabakia: ikus-entzunezko fikzio sortzailea den Aitor Gabilondok, Xabier Berzosa ekoizleak, eta Donostiako Zinemaldiko eta Tabakalerako ordezkariek.\nGuztira nazioarteko zein bertako 130 proiektu aurkeztu dira; 20 euskarazko ekoizpenak izan dira, eta gainontzekoak berriz, munduko hainbat herrialdeetakoak.\nBatzordeak proiektuen kalitateari eta sormenari eman dio lehentasuna, baita egingarritasunari ere. Gainera, gizarte garaikidearen gaineko ikuspegia eta globaltasunaren anbizioa bateratu dituen osagai berritzailea ere kontuan izan du.\nHautatutako hiru proiektuek 6.000 euroko laguntza jasoko dute garapenerako eta, gainera, banakako aholkularitza ere izango dute. Apiriletik irailera bitartean aurrez aurreko zein online egindako saioak izango dituzte, eta bakoitzak gidoiaren analisia eta berridazketa, proiektuen ekoizpen eta banaketa estrategia eta eszenaratzea landu beharko ditu.\nEkainetik uztailera bitartean, hautatutako lanen egileak eta deialdiaren aholkulariak hiru egunetan elkartuko dira Tabakaleran, ezagu-tza partekatzeko. Programaren azken urratsean, euren lanak Donostia Zinemaldiko sektoreko eragile garrantzitsuei aurkezteko aukera izango dute sortzaileek, telesailak ekoizteko xedearekin.\nAUKERATUTAKO HIRURAK Aurten aukeratutako hiruren artean, Angel Aldarondoren Su hotza, intrigaz beteriko eta euskaraz sortutako lau ataleko serie dago. Kazetari gazte bat da protagonista nagusia. Etxetik kanpo denboraldi bat pasa ostean Donostiara itzuli eta higiezinekin lotutako trama batean nahastuko da. Aldarondok ikus-entzunezkoen sektorean lan egiten du eta esperientzia handia dauka.\nPaloma Morak ere badu eskarmentu nahikoa. Izan ere, TV On Producciones ekoiztetxeko zuzendaria baita, eta urte asko darama-tza Espainian zain kanpoan ikus-entzunezko formatu desberdinak ekoizten eta zuzentzen. Oraingo honetan, ordea, Print! serie-proposamena aurkeztu du, hamar atalez osatutako dramedia. Bertan, Martínez familiaren bizipenak kontatzen ditu. Zailtasun ekonomikoek behartuta, diru faltsua egiten hasiko dira. Serie honek, benetako gertakariak hartzen ditu oinarri.\nVictor Alonso-Berbelek eta Jan Matheuk osatzen duten bikoteak berriz, hainbat proiektu garatu izan ditu gidoilari gisa elkarrekin Movistar+ eta Atresmedia Studiosentzat. 2deo Serieak deialdian aukeratutako proiektuen artean hirugarrena da eurena. Hain zuzen, Raval izenarekin zortzi ataleko thriller sozialeko seriea sortu dute. Sofía da protagonista nagusia eta bere mutil-lagunaren identitatea ordezkatuko du hura hil ostean; hala hasiko da rider lanean Bartzelonan.\nDonostiako Zinemaldiko profesionalei zuzendutako topaketak egingo dira, telesailak ekoizteko aukera lortzeko xedearekin


Betiko festa giroa zain Brinkolan - Goierriko Hitza : Goierriko Hitza\nSan Agustin da gaur, egun handia Brinkolan eta auzoko jaien hasiera. Aurten, jubilatuei eskainitako egun honetan hasi eta igande goizaldera arte luzatuko dira festak, Artzain Egunak muga jarrita.\nIraupen laburragokoak dira, baina egitarauan ohiko osagaiak bildu dituzte. Musikak toki garrantzitsua izango du, baita tradizio bihurtu diren beste hainbat hitzorduk ere: jubilatuen bazkaria, auzo afaria, tortilla lehiaketa, sardina erreak, bola eta toka, txerri harrapaketa.\nAzken urteetan bezala, eraso sexistarik gabeko jaiak nahi dituzte, eta gazteak herrira itzultzeko autobusa izango da gauetan, baita Junetorri ere egunez.\nLehengoak eta gaurkoak\nAurten ere izango da gaztetxoentzako sokamuturra.\nGarai batean, Patrizio Etxeberriaren lantegian jai ematen zieten San Agustin egunean brinkolarrei. Meza eta ‘jazpana’ (jazz-band) izaten ziren orduan, beheko plazan, elizaren eta Joxemañe tabernaren ondoan; igandean, ‘repetizio egunean’, meza eta jazpana, goiko plazan, geltokiaren eta Patxiñe tabernaren ondoan. Legazpitik oinez edo trenez jende asko joaten zen.\nJai egunak gehitu, eta sona handiko jaiak izaten jarraitu dute Brinkolakoek. Garai ezberdinetan jarri izan diren txosnek asko lagundu dute horretan, Ganuzarenak adibidez, edo auzotarrek jaietarako dirua lortzeko jarritakoek. Armuño elkartea ere ezinbestekoa izan da. Gaur, taberna faltan, horixe eta geltokiko txosna dira festagune nagusiak. Txosnak izan dira, gainera jaiak ordaintzeko diru iturri bat, auzotarrak, egitarauko iragarleak eta udalarekin batera.\nHala, egitarau erakargarriak prestatu ahal izan dituzte urtetik urtera, musika bereziki zainduz: jazpana, Iñaki Eizmendi eta Imanol kantariak, Enrike Zelaia akordeoilaria, Bries eta beste erromeria taldeak, Dj-ak, Latzen edo Egurra Ta Kitto bezalako rock taldeak… Rocka da, hain zuzen, azken urteetako izarra.\nBertsolari eta trikitilarien saioak, bola eta toka txapelketak edo meza ez dira falta izan eta atzera begira jarrita, motokrosa, asto lasterketak, herri kirolak, idi probak edo su artifizialak ere antolatu dituzte, askotariko ekitaldiak.\nAurten ere izango da zer egin Brinkolan San Agustin jaietan.\n12:30. Meza nagusia San Agustin elizan.\nOndoren. Jubilatuen bazkaria Armuño elkartean,


Go home (1) – LANDER GARRO\n“Refugees welcome, tourist go home” zioen Donostian Ertzaintzak kendu zuen pankartak. Lau polizia kontatu nituen, eta nahiko zibilizatu ikusi nituen, beren udako uniformeekin. Gustatzen zaizkit, portzierto, geure poliziaren udako uniformeak, kanpotar eskuzabalei zerbitzu egiteko apropos-aproposak dira, jatorragoak, eta irudi humanizatu bat eskaintzen dute, suhia perfektuaren eta kirolari olinpikoaren arteko bat.\nPankartak, poliziek kendu zutena hain zuzen, polemikatxoa sortu duela ikusi dut egunotan sare sozialetan, turistekiko bidegabea eta esker txarrekoa ei delako. Bitxia da pankarten kontua, ezta? Berez da plastiko zati bat testu batekin. Hitzak. Baina geurean beti izan dute halako abilezia estimagarria titularrak eta titularrak betetzeko. Bietako bat: edo hitzak, poetak zioen bezala, balak dira, edo egunkariek nahi izaten dituzte halako albisteak. Ez nuke jakingo ziur esaten, baina, nago, munduan inon ez dutela plastiko zati berbaz beteriko horiek horrenbeste zeresanik ematen.\nPankartaren edukiari dagokionez, ba zera, ezin esango dugu, honez gero, Europako putetxea ez garenik. Geure sare industriala Asiara eraman zutenez geroztik, alegia, desindustrializazioa eman zenetik, horixe izan da geure patua, eta geroz eta indar gehiagorekin betetzen ari da: bagara Europako aberatsak entretenitzeko erregio txiki kaskarina. Hori izan nahi al genuen? Beno, batzuek bai eta besteok ez.\nZalantzan jartzerik ez dago turismoak gizarte batean, eta kasu honetan geurean, sekulako inpaktoa daukala, bai onerako, eta bai, jakina, txarrerako. Onerakoa, argi dagoena, egunkari guztietan ikusten duguna, sosak dira. Ados.\nArazoa da turismoak daukan eragin txarra, gehienetan, ezkutatu egiten dela. Esaterako geure paisaiaren aldaketa bortitza, edota geure bizitzaren (higiezinen, garraioen, erosketen…) garestitze etengabea. Ez dira kontu hutsalak: hain dago geure gizartea turistei begira eraikirik, ze badirudi turismoa hartzeko, geure herriak hustu behar ditugula. Eta hori, industriarekin, egia aitor dezagun, ez zen gertatzen.\nHarmoniaren eta orekaren, hau da, bizitza kalitatearen ikuspegitik, turismoa sekulako nahastea da hiri turistikoetako herritarrentzat. Eta baten bat, bere eskubidea denez, kexu agertzen da: zein da, ba, arazoa?\nAurrekoa Previous post: Groenlandiako marrazoa\nHurrengoa Next post: Go home (2)


Anjel Larrañagaren 'Lana festa bihurtuz' disko-liburua, kalean - bizkaie.biz\nAnjel Larrañagaren 'Lana festa bihurtuz' disko-liburua, kalean\nBizkaie! 2018-10-29 13:21 Musikea\nBertsolari eta pandero-jole azkoitiarraren ibilbidea jorratzen dau argitalpenak.\nMarta Agirrezabala (Lanku), Anjel Larrañaga eta Joxean Agirre, liburua aurkezten, Azkoitiko Urrategi auzoko alkartean | Ikusi handiago | Argazki originala\nKupela taldeari esker ezaguna da Anjel Larrañaga, baina hortik kanpoko bide oparoa be egina dauka. Hori guztia argitalpen bakarrean batu dau Lankuk, Lana festa bihurtuz disko-liburuan. Larrañagaren abesti barriak entzun leitekez, eta 45 urte baino gehiagoko ibilbideko pasadizoak irakurri. Joxean Agirrek idatzi dau liburua.\nAndoni Egaña bertsolariaren eta Anjel Valdes Elkar argitaletxeko kidearen eretxiak dakarz liburuak lehenengo partean. Larrañagaren bertsoen teknikea eta Kupelaren arrakastearen giltzarriak aztertu ditue, hurranez hurran. Bigarren zatiak biografia itxurea dau, umetatik gaur egun arte Larrañagak bizi izan dituanen barri emoten da. Agurtzane Elustondo, Tomas Soraluze Epelde eta Xabier Alberdi Zabale-ren eretxiak be sartu ditue.\nAnjel Larrañagak orain arte argitaratu dituan bederatzi diskoetako abestien berbak irakurri leitekez liburuaren azken zatian. Entzuteko argitalpena be badanez, CDa topauko dabe zaleek liburuagaz batera. Ohiko liburu-dendetan ez eze, Azkoitiko Tirikitrauki musika dendan, Azpeitiko Meola tabernan, Aristerrazun eta Markinako Zubiondo tabernan dago salgai disko-liburua, 22 euroan.\nAnjel Larrañaga Azkoitiko Mendizabal baserrian jaio zan, 1947an, eta gaztetatik ezagutu eban bertso eta trikiti giroa. 45 urte baino gehiagoko ibilbidea egin dau, arlo biak buztartuta. Kupela taldea da horren erakusgarri: Trikiti doinuakaz apaindutako bertsoak plazarik plaza zabaldu zituan. Ganera, 1980ko Bertsolari Txapelketan finalista izan zan.


2021.urteari begira | danbolin\nAmaitzear dagoen 2021. urteari, gainbegiratu txiki bat egingo diot eta hausnarketa txiki bat egin ondoren atera ditudan ondorioak aipatzea dut helburu ondorengo lerro xume hauetan.\nKoronabirusaren izurritea dela eta, urte ezohikoa igaro dugula ezin ukatu, birus honek eragin zuzena izan duelako gure egunerokoan. Normaltasun gabezi handia ikusi dut kalean, muxukoa jantzita eta segurtasun-tartea gorde behar izan dugulako.Jende multzoak biltzen zituzten ekintzak ere debekatu egin dituzte agintariek.\nAizarna herri txikia izanik, ez dira jende pilaketak hainbeste nabaritzen eta eguneroko bizitza zerbait erlaxatuagoa ikusi dut, naiz eta birus honek ez duen inor bereizten, distantziak gorde eta muxukoa jantzi ezean.\nEgia esan, igaro dugun urtea ez da txantxetakoa izan. Hildakoak ugari izan dira birus honen eraginez, erietxeak gainezka ikusi ditugu, atzera bota dituzte premiazko ez diren ebakuntzak…Honen eragina, gaixotasuna duenaren sufrimendua luzatzea izan da.\nAdituen esanetan, badirudi txertatu ez direnek gehiago kutsatzen dutela, nahiz eta berauek argudio honen aurka idatzi asko kaleratu dituzten, batik bat sare sozialetan. Argudio bat baino gehiago irakurri ditut ez txertatzeko: halanola, bakoitza librea dela nahi duena egiteko; txertoaren ondorioak ez direla ezagutzen; eta handiagoa oraindik, txip bat sartzen digutela ere irakurri dut, gizaki guztiak kontrolatu nahian.\nBakoitzaren askatasuna ederra da bai, baina argudio honekin, aldamenekoaren osasuna arriskuan jartzen denean, ez du eskubiderik horretarako. Gizartean bizi garenok arau batzuk bete behar ditugu eta nire askatasunaren izenean ezingo nuke aldamenekoaren osasuna arriskuan jarri. Adibidez, nire askatasunak ezin du besteek erabiltzen duten iturri bat kutsatu, ezta nik erretzen dudan zigarroaren kearekin aldamenekoaren birikak kutsatu ere.\nAdituen esanetan bakarrik ez, geuk ere garbi ikusi dugu txertoak izan duen onura gizartea. Askatasunaren izenean honen aurka joatea, zientziari muzin egitea dela esango nuke. Zientziak eta teknologiak lortu baitituzte gaur egun ditugun aurrerapenak. eta berauei muzin egiteak nik ez diot zentzurik aurkitzen.\nBirusaren aurka bezala, herri barneko segurtasun kontua da aspaldian zegoen eztabaida Aizarnan. Herriko plazan umeek jolasterakoan zeukaten arriskua zen berau. Jolastoki honek errepidea alboan du, haurrek ustekabean errepidera irteten dute eta berau babestea zen eskaera.\nNiri herriko plaza ixteak ez ziren batere graziarik egiten, batik bat xarma kenduko ziola pentsatzen nuelako. Zezenen barrerak bezala geldituko zela pentsatzen nuen. Baina gelditu den bezala ikusi eta lehen zuen xarma berarekin gelditu dela esango nuke. Denetako iritziak egongo dira, baina nire iritziz nahiko babestuta gelditzen da haurren jolastokia eta honekin eztabaida amaituta gelditzen dela pentsatu nahi dut.\nAipatu gabe ezin dut utzi abenduak hiru, Azkoitian zendu den Aizarnako kirolari trebea ere. Ereño Zaharreko Felix Peña da berau, korrikan kirolari trebea izandakoa gazte garaian. Lehiaketa askotan hartu zuen parte eta maila polita eman zuen gainera. Aizarnako jaietan ere ikuskizun politak eskainitakoa da, nik gustura ikusten nuen behintzat. Akats handirik egin gabe esan nezake nire gazte garaiko korrikalaririk onena zela Aizarnan. G.B.\nAipatu beharreko zerbait utziko nuen seguruenik, baina luze joan ez dadin hemen amaituko dut 2021garren urteari egindako azterketa xumea. Eguberri zoriontsuak igaro eta datorren urtea normaltasunez igaro dezagula, birus madarikatu honek zapuzten ez badigu behintzat.\nPrevious Article Eskualdeko Enplegu eta Prestakuntza eskaintza 2021-12-13\nNext Article Gabonetako abesbatza hilaren 24rako entseguekin hasiko da\n· Urtarrila 2022 (0)· Abendua 2021 (1)· Azaroa 2021 (1)· Urria 2021 (0)· Iraila 2021 (0)· Abuztua 2021 (0)· Uztaila 2021 (1)· Ekaina 2021 (2)· Maiatza 2021 (1)· Apirila 2021 (2)· Martxoa 2021 (1)· Otsaila 2021 (1)


Eneko Goia lekuko gisa deklaratzera deitu dute 'Bidegi auzian' | Gizartea | Berria\nEneko Goia lekuko gisa deklaratzera deitu dute 'Bidegi auzian'\nDonostiako jarduneko alkateaz gain, Lazkaoko jarduneko alkate Felix Urkola ere deituko dute deklaratzera; ez, ordea, Markel Olano Gipuzkoako ahaldun nagusia. Gipuzkoako Lurralde Auzitegiak hartu du erabakia.\nMarkel Olano eta Eneko Goia, 2015ean, Gipuzkoako Batzar Nagusietako ikerketa batzordean. Andoni Canellada/Foku\nDonostiako eta Lazkaoko jarduneko alkateek Azpeitiko 2. instrukzio auzitegian deklaratu beharko dute, lekuko gisa, Bidegi auzian. Eneko Goia eta Felix Urkola (EAJ) auzitegira deitzeko eskaria atzera bota zuen Azpeitiko auzitegiak otsailean, baina Gipuzkoako Lurralde Auzitegiak onartu egin du herri akusazioaren helegite bat —Gipuzkoako Diputazioak jarri zuen kereila, Bildu agintean zela—. Goia eta Urkola ez ezik, diputazioko Errepideetako zuzendari nagusi ohi Luis Maria Apraiz ere deitu dute, eta IDOM ingeniaritza enpresako teknikari bat ere bai —ez dute izenik zabaldu—. Ez, ordea, Markel Olano; hura ere auzitegira deitzeko eskatu zuten, baina Gipuzkoako jarduneko ahaldun nagusiak ez du deklaratzera joan beharko. Auzitegiaren esanetan, ez da beharrezkoa, hark eman dezakeen informazioa auziko dokumentuetan jasoa dutelako. Datarik ez dute eman.\nAP-1eko obren inguruan jarri zituzten bi kereila, egin gabeko lanengatik ordaindu zutelakoan. Orain, Gipuzkoako Lurralde Auzitegiak ebatzi du interesa baduela Goiari, Urkolari eta Apraizi deklarazioa hartzeak, "kereilaren aztergaiaren gainean eztabaidatu eta erabakitzeko bilera batean parte hartu zutelako". Zehazki, 2011ko urtarrilaren 24an Gipuzkoako eta Arabako diputazioek osatutako Batzorde Mistoaren bilera batekin lotuta dago Goiaren zitazioa; berak egin zuen batzordeko buru.\nEbazpenean jaso dutenez, "Arabaten ekarpenaz eta batzordea desegin ondoren ordainketetan egin zitezkeen erreklamazioen ardura Bidegiren gain uzteaz" aritu ziren bilkura hartan. Eskoriatza eta Arlaban arteko zatian Arabako diputazioaren menpeko Arabat sozietate anonimoak egin beharreko ekarpena onartu zuten, Arabako lurretan baitago errepide horren zati bat.\nBide luzea egin du auziak. Instrukziorako epea luzatu egin behar izan zuten, esaterako, 2017an. Bidegiri buruzko ikerketa batzordea 2015ean osatu zuten Gipuzkoako Batzar Nagusietan, eta bertan adierazi zuen Kimetz Etxeberria peritu txostenaren egileak agiriak "maltzurkeriaz" faltsutu zituztela. Batzordean, Markel Olanok eta Eneko Goiak berretsi egin zuten autobidean ordaindutako lan guztiak eginak zeudela —garai hartan Gipuzkoako ahaldun nagusi ohi eta Bide Azpiegituretako diputatu ohiak ziren, hurrenez hurren—.


Free chat Hertfordshire. Ausazko arrotz doan txateatu berehala Hertfordshire tik.\nFree chat Hertfordshire\nOngi etorri Chatroulette HertfordshireEdozein lekutan, munduko pertsona aleatory bat konektatzeko. Chatroulette Hertfordshire dezakezu honako aukeren artean aukeratu:- Guztiak pertsona mota Hertfordshire doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nHertfordshire hirien zerrenda:


Duela 18 urte hasi zuen ibilbidea Inoren ero ni taldeak, 2002an, kapikua baita palindromoaren lagun numerikoa. Ordutik sei disko atera dituzte. Azkena Il cercatore di perle (Bidehuts, 2019), “perla bilatzailea”, alegia. Izenburu horrek zeharo laburbiltzen du taldearen izaera, hori baita Inoren ero nik egiten duena, etengabe soinu berriak bilatu. Zintan grabatu dute, pista anitzeko grabagailu analogiko batekin, unean egindakoa erregistratu eta naturaltasuna bilatzeko; eta soinu hori babesteko 180 gramoko biniloan argitaratu dute, “edozeini burura botata akabatzeko moduko katxarroa” Okene Abrego abeslariaren hitzetan. Berarekin bildu gara, Borja Iglesias, Mariano Hurtado eta Iñaki Guantxerekin batera duen taldearen entsegu lokalean, disko berriaz hitz egiteko.\nEgungo formazioa guztiz errotuta, osasun betean dago Inoren ero ni, eta COVID-19ak eragindako osasun-krisiak kontzertu guztiak bertan behera utzi baino lehen egin zituzten zuzenekoetan nabaritu da. Zaleengandik gertu sentitzen dira, eta haien aurpegietan, jarreran, islatuta ikusten dute. Elkarrizketa hau egin den egunean, Bilbo eta Gasteizen jo berritan zeuden, eta kontzertu horietan, ohi duten moduan, inprobisazioaz baliatu ziren, haien arteko begirada hutsez jotzen ari direna beste puntu batera eramanez. Argi dago Inoren-en musika etengabeko jolas bat dela.\nIl cercatore di perle diskoa Garaten grabatu dute, Martxel Arkarazoren gidaritzapean, eta hainbat kolaboraziorekin. Izan ere, diskoaren kredituetan taldekideez eta Martxel beraz gain, Mikel Txopeitia eta Xabier Olazabal Drake taldekide ohiak ere agertzen dira, Inge, Borjaren semearekin batera. Taldekide ohi esan dugu, baina berehala zuzendu digu Okenek, Martxel beraz gain, Mikel eta Drake taldekideak baitira oraindik. Martxelen kasuan, gainera, taldearen zuzenekoetan soinu mahaian aritzen da, baina musikan ere parte hartzen du hainbat efektu-pedalen bitartez, diskoan ere egin duen bezala.\nil cercatore di perle by inoren ero ni\nDiskoko abestietatik tiraka, taldearen elementu eta egiteko moduez aritu gara solasean, eta kanta bakoitzari buruz Okenek esandakoak bildu ditugu segidan. Diskoko ordena, ordea, alderantzikatu egin dugu, hartara, hau irakurri ondoren diskoa entzutera bazoazte, palindromoa osatuko duzue.\nMikel Laboaren eragina\n“Nik uste dut ez dela lehenengo aldia nabaritzen dena Laboatik datorren eragina. Beste taldekideentzat agian ez, baina bereziki niretzat bada iturri bat, nondik edan egiten dudan inongo lotsarik gabe. Aurretik badaude hainbat hitz eta egitura, eta horietan garbi ikusten da egiten dudana nik ez dudala asmatu. Beste kasu batzuetan ere beste musikari batzuen eragina argi ikusten da. Eta abesti honen kasuan, aurretik egin ez dugun zerbait da. Estudioan sartu aurretik ez zen kanta existitzen, estudioko inprobisazio une batetik sortu zen, eta bi egun eta erdi zituen grabatu genuen unean. Orain ikusten duzu eta esaten duzu: hori balentria! Horrela atera da, baina beste edozein tokitik irten zitekeen. Baina horretan ere, ikusten dugu gero eta gehiago gaitasuna dugula egiteko, momentuan egiteko, eta momentu hori dirdiratsua izateko”.\n"Nire ibilbide osoan autodidakta izan naiz, eta gero eta gehiago, etengabe jolas egiten dut nire ahotsarekin, testura desberdinak bilatuz, kantatzeko era desberdinak erabiliz"\n“Estudioan hiru bertsio ezberdin eduki zituen abestiak, eta originaletik geratu denera bada aldea. Originala hain izan zen bat-batekoa. Guk grabatutako hainbat zatirekin aurre-maketa moduko bat egin genuen ordenagailuz, eta geratzen zena zen rollo bat oso laboatarra. Nik horrelaxe atera nahi nuen diskoan, baina soinu kalitatea okerra baino okerragoa zen. Abesti puska bat zen, ordea”.\n“Bere momentuan gainera, asmoa genuen gure Bandcamp orria baliatuz, hau bera eta beste harribitxi batzuk igotzeko, zeren badaude inprobisazio hutsez egindako momentu batzuk... Aurreko diskoan halako pieza batzuk sartu genituen. Honetan ere egin nahi genuen, baina aurretik egina geneukan zerbait zen. Disko honetan laburbildu egin ditugu atera diren indar askoko gauzak. Baliteke Zerria-ren lehen bertsio hori, eta beste inprobisazio batzuk ere Bandcampean argitaratzea, erakusteko disko hau egitean gauza handiak ere gertatu direla. Baina gehiegi erakutsi gabe ere, musikak duen benetakotasun hori babesteko. Gaur egungo ohiturekin, bat-batekotasuna eta egindako guztia erregistratu eta erakutsi behar hori... Horren inguruan hitz egin izan dugu eta saiatzen gara dena ez erakusten. Horregatik kontu hau geldirik dago, baina baliteke horrekin zerbait egitea”.\n3. Il cercatore di perle\n“Abesti honek niretzat laburbiltzen du Inorenen egiteko modua. Kasu honetan, hitzak Borjarenak dira, eta bere buruaz ari da, baina bera Inoren ero niren partaide eta fundatzaileetako bat da. Berak hainbat gauza eta letratan ere behar genuen tokian jarri gaitu ideologikoki. Ez da gure ariketa huts bat. Bada musika, hitza, bizitza, artea, hainbat gauza lotzen dituen zurrunbilo bat”.\n“Borjaren hainbat letra euskarara itzuli izan ditut, erdara gehiegi ez erabiltzeagatik. Beste batzuk erdaraz joan dira. Oso polita da hau erdaraz, baina aspalditik dut jolas horretan hizkuntza aldatzearen kontua. Eta oso desberdina da ahots bat entzutea hizkuntza batean edo bestean. Hau italieraz da ondoan neukalako garai eta momentu horretan ama hizkuntza italiera zuen pertsona bat eta oso garbi ikusi nuen. Bestela ere, asko gustatzen zait italieraren sonoritatea. Baina asko gustatzen zait portugesa ere, edo alemana. Jolas hori niretzat intentzio deklarazioa da. Eta diskoaren izenburua Borjak ikusi zuen erraz joan zitekeela italieraz, eta uste dut beste behin lortu dugula gauzak gure pentsamenduari oso lotuak ateratzen joatea askorik pentsatu gabe. Ez dakit lortu dugun, baina honek umorearen aldera doan puntu bat badu. Il cercatore di perle, zergatik ez? Badu puntu bitxi bat, ezohikoa, bertako talde bat, kideek hizkuntza horretan hitz egiten jakin gabe, hizkuntza horretan diskoari izenburua jartzen. Zuzenean ere badaukagu umore puntu hori, oso natural ateratzen zaiguna, gure artean filtrorik gabe hitz egitea, lokalean bagina bezala. Saiatzen gara puntu alai eta umoretsua ematen. Letra gehienak sakonak eta oso esanahi alaiak ez izan arren, dena sartzen da kokteleran”.\n“Nire ibilbide osoan autodidakta izan naiz, eta gero eta gehiago, etengabe jolas egin dut nire ahotsarekin, testura desberdinak bilatuz, kantatzeko era desberdinak erabiliz, errezitatzetik oihu urratu baterainoko tartean dauden gauzak probatzen. Jolas horretan jarraitzen dut. Gustatzen zait nire ahotsa entzun eta ni naizenik ere ez antzematea. Inorenen musikan beste kondimentu bat jolas hori da”.\nAbestien metrika bereziak, konpasen neurriak\n“Gutxitan da gure musika karratua edo ohikoa. Oso horrelakoak gara, eta horregatik da gurea berezia. Gaur egun ez gara saiatu ere egiten, horrela ateratzen zaigu. Beti alde batetik edo bestetik puskatu egiten ditu hainbat estruktura, izan behar du askea eta ezohikoa. Hasiera-hasieran bazen estilo lan bat, baina gero estilo hori finkatu genuen eta etengabe egin duguna estilo horrekin jolastea izan da. Eta estilo hori amaigabea da”.\n2. Minaren gauzatzea\nGiro eta intentsitate aldaketak\n“Gure jolasaren parte bat da. Argi erakusten du oso ipurterreak garela. Balada batekin hasten gara, baina nola bukatzen den! Balada Lanbada-n bukatzen da [barreak]. Ez, hor pasa egin naiz. Baina bai, beste toki batera joaten da. Eta era berean abestiari indarra ematen dio, oso arima askea dugun taldea garela frogatuz, abesti bakar batean xuxurlatik oihura joan gaitezkeela. Asko gustatzen zaigu intentsitate jolas hori. Zuzenean ere erabiltzen dugu abestien ordenarekin, eta gaur egun gero eta gehiago abestiak elkar lotzen hasi gara. Abesti honen kasuan, hurrengo abestiarekin lotzean beste abesti bat sortu da. Pasa ditzakegu bi-hiru minutu inoren lurretan, eta gauden tokitik goazen tokira zer edo zer desberdina sortzen dugu, ia-ia abesti berri bat, inprobisazio batetik. Horrela ikusten gaitu jendeak disfrutatzen, egiten dugun horretan gauzak bilatzen ari baikara, il cercatore bezala”.\nOinarri erritmikoa, bateria eta baxua\n"Hasiera-hasieran estilo lan bat egiten genuen, baina gero estilo hori finkatu genuen eta etengabe egin duguna estilo horrekin jolastea izan da. Eta estilo hori amaigabea da"\n“Gure firma osatzen duen beste elementu bat da, oso indartsua dena niretzat. Bihotza soilik ikusten da hor, eta nahi adina utz dezakegu agerian. Abesti batean baino gehiagotan haiek bakarrik geratzen dira. Intentsitate jolasa asko gustatzen zaigu, esan dudan bezala. Hemen goian zaude, hainbat elementurekin, eta bat-batean dena kentzen da eta bihotz hori agerian geratu. Tarte horretan egon gaitezke bi minutu edo lau, horri arnasa hartzen uzteko, eta gero berriro sartzerakoan denak hartzen du bere arrazoia eta bere indarra. Gure egiteko eraren beste elementu bat da”.\nBukowskiren poesiarekin jolasean\n“Batzuetan letra guztia sartzeagatik abestia baldintzatua geratzen da. Hainbatetan beste egile batzuen letrak erabiltzen ditut, baita nireak ere, eta Borjarenak asko, eta errespetuagatik osorik sartu izan ditut. Lehen aldia da aurrean letratzarra dudala abesteko, eta horrekin nahi dudana egiten dudala, musikak eskatzen zidana eginez. Ez bada ulertzen hortxe duzu letra osorik liburuxkan. Nik uste hortik joko dudala gehiago hemendik aurrera. Beste jolas bat sortu da horrekin, eta ikusita nola geratu den oso kontent nago. Ez gaude jolas honekin tematuta, baina disfrutatu egiten dugu. Momentuko erabakiak dira, gehiegi pentsatu gabe hartuak, eta bere horretan izugarria iruditzen zaigu. Esperimentazioaren aldetik jarraitzen dugu, eta egiten ari garen horretan gauzak topatzen joaten gara”.\n1. Amen eta orain\n“Tronpeta jotzen hasi nintzen aitzaki garbi batekin. Hau da lehenengo diskoa Mikel (Txopeitia) anaiak samplerrik sartzen ez duena. Pad bat zeraman, eta bateria jotzearekin batera erreproduzitzen zituen samplerrak. IENNEI (Bidehuts, 2016) arte disko guztietan sartu ditu, eta guzti-guztiak ez badira, ia guztiak, metal eroak dira: tronpetak, saxoak, klarineteak... denetik. Baten batek badu melodia pixka bat, baina gehienak dira oso eroak. Aspaldi banuen ideia, tronpeta asko gustatzen zitzaidan, eta otu zitzaidan Mikelek utzi ondoren samplerren kontua berreskuratzea, baina nik eginda, berak ezarritako oinarri horretan bere buruan zeuden gauza horiek egiteko. Disko hau da lehena tronpeta sartzen dudana, eta sampler horiek desagertu direna. Eta ze sorpresa nirea, tronpeta bat hartu nuen lehen aldian kristoren soinutzarra atera niola. Hori bai, jakin gabe zer aterako zen aldi bakoitzean. Baina horrek gehitzen dio daukan ero puntu hori. Nire balioetariko bat tronpetarekin da ez dakidala zer aterako den, eta kristoren jokoa ematen du horrek. Hala ere, abesti bakarrean sartu dut, gauza hauek neurriz joan behar baitira. Eta bitxia da, tronpeta hori entzunda garbi ikusten da ez dakidala ondo jotzen, baina era berean, erabat doakio abestiari. Bai izenburuari, letrak esaten duenari... Gure nortasunarekin bat egiten du, eta orain gure eskaintzaren parte da”.\n“Grabaketa aurretik gauza asko itxi gabe zeuden. Abesti bat estudioan bertan egina da, baina beste bi bertan itxi ziren, egitura asko dantzan zeuden eta. Nik oraindik ez nekien ahotsa non edo nola sartu, melodia batzuk nire buruan bakarrik zeuden probatuta. Disko hau batez ere ‘hemen eta orain’ egina da. Abesti hau da aurretik egina zegoen bakarra, eta zuzenean ia bi urtez jo izan dugu kontzertuei hasiera emateko, aurkezpen modura. Askea da eta oraindik egiten ari da, kontzertuetan aldaketak egiten dizkiogulako, baina erabat egina dago. Hemen eta orain, printzipio deklarazioa da, pixka bat esanaz ‘ahaztu dena, ahaztu mugikorra deitzen den gailu bat duzula poltsikoan, ahaztu gero autobusa duzula, ahaztu nondik zatozen, eta zentratu bizitzen ari zaren momentu horretan’. Eta niretzat oso inportantea da hori, kontzertu bat ez baita hari musikal bat, arreta eta nolabaiteko konplizitatea behar ditu komunikazioa benetan egon dadin. Horregatik, oso inportantea da momentua bizitzea".


60. hamarkada: Sorrera eta lehen urratsak\n1961ean izan zen genesia eta 1962an behin betiko sorrera data. Hasiera batean bizilagunen Zentro Soziala egin zen. Donibane Kirol Elkartearen lehenengo ekimena Eguaras eta Osasunaren beteranoen arteko futbol partidua izan zen. Partiduaren arrakasta nabarmena izan zen eta 83 bazkide berri ekarri zituen. Lehenengo urteak San Vicente de Paúl Zentro Sozialean egon eta gero, 1965eko urriaren 12an egungo instalazioen lehenengo harria jarri zen.\n70. hamarkada: Garai zailak\n70. hamarkada Elkartearentzako bereziki urte konplikatuak izanen dira: sei Presidente ezberdin izendatuko dira eta 60 zuzendaritza-kargu baino gehiago egonen dira urte horietan zehar. Honi lotuta, gainera, sarrera ekonomikoak areagotzeko beharra nagusituko da. Saihesbidearen eraikuntza, Elkartearen zabaltzea, proiektu berriak… Azkenean, batzarrean onartu egiten da bazkide bakoitzeko 5.000 pezetako abala (200 bozka alde). Bazkideen konpromisoari ezker Elkarteak aurrera eginen du.\n80. hamarkada: Egonkortzea eta hazkundea\nAurrerapauso nabarmenak emanen dira hamarkada honetan zehar. Besteak beste, pilotalekua inauguratuko da eta lanak abiatuko dira beheko partean. Lana ugari eginen dira, osotara 373 milioi pezeta inbertituz. Bazkideen %95a lana hauek guztiak egitearen alde agertu zen. Instalazioen aldetik emandako hazkundearekin batera, bazkide kopuruaren hazkundea nabarmena eman zen, hiriko gune berrietatik heldu zirelarik bazkide berriak.\n90. hamarkada: Sendotzea\n1992an 8.000 bazkide ditu Elkarteak eta horrek kokatzen du Donibane hiriko klub nabarmenenen artean. Bitartean, instalazioak handituz doaz eta sailak egonkortuz doaz, DKEren kirola eta kulturaren aldeko apustua sendotuz bidenabar.\nXXI. mendea: Modernizatzea eta etorkizuna\nIldo nagusi gisa igerileku estali berri baten sorrera planteatzen da, ordura arte zegoenari lotuta; honela, negurako bai eta uda partean erabili ahal izateko kirolerako zein dibertimendurako ur-esparru oparoa garatzen da. Pilotaleku berri bat eraikitzen da. Merenderoen erabateko zaharberritzea burutzen da, negurako ere erabilgarri bilakatuz. Tenis eta padel pista berriak eginen dira. Gune berdeak handituko dira. Aerobic, soinketa, yogarako areto berriak zabalduko dira. Belardi artifizialeko futbol zelai berria eraikiko da. Aldagela berriak egin eta bazeudenak hobetu eta handituko dira…\nHauxe izan da Donibaneren azken erronka eta aurrera jarraitzen du, gogotsu, berrogeita hamar urte eta gero. DKE, martxan.


Zubeltzu Torre Nekazalturismoa - Alojamiento Rural\nZubeltzu Torre nekzalturismoa euskal kostako bailara batean dago, mendi, belardi, zuhaitz eta errekatxoaz inguratuta. Zumaiatik 5 minututara gaude, Zarauztik 10 minututara eta Deba eta Donostiatik 20 minututara. Euskal 3 probintziak ezagutzeko toki estrategiko batean kokatua dago.\nZubeltzu Torre norako bikaina da benetako landaz gozatu nahi dutenentzat. Mendien maitale direnek bide eta bailarako bidexkez gozatzeko posibilitatea izango dute. 6km-tara hondartza ikusgarriak ditugu Itzurun edo Santiago hondartza besteak beste.\nErreserba bat egin nahi duzu?


EAJk eta EH Bilduk nagusi jarraituko lukete, Ahal Dugu indartsu sartu arren | Politika | Berria\nDatorren urteko EAEko udal eta foru bozetarako boto asmoen berri eman du Jaurlaritzak.\nJeltzaleak lirateke garaile Bizkaian eta Araban; EH Bildu Gipuzkoan.\nBilbon gehiengo osoa galduko luke EAJk\nEAJ eta EH Bildu dira bi indar nagusiak Gipuzkoa, Araba eta Bizkaian. Egonkortuta daude, eta, oro har, orekatuta lurralde banaketari dagokionez. Hala berretsi dute Eusko Jaurlaritzaren soziometroaren datuek, datorren urteko maiatzeko udal eta foru hauteskundeetarako boto asmoaz egindako inkestaren ondoren. Podemos-Ahal Dugu indartsu sartu zen iazko Europako bozetan, eta horrek beherakada eragin die EAEko lau alderdi nagusiei, baina ez dute zalantzan jarri jeltzaleen eta subiranisten nagusitasuna. Bai, ordea, PSE-EEren eta, batez ere, PPren lekua.\nJoan den urriaren 6tik 13ra egindako inkestaren arabera, EAJk irabaziko luke Bizkaian eta Araban, eta EH Bilduk Gipuzkoan. Bizkaian, alde handia lukete jeltzaleek: %10,3 kenduko lioke EH Bilduri. Gipuzkoan, alderantziz: %7,1een aldea aterako liokete subiranistek EAJri. Araban lehia estuagoa legoke: puntu bakarragatik legoke EAJ EH Bilduren gainetik. Lurralde guztietan, atzetik leudeke PSE-EE, PP eta Podemos-Ahal Dugu.\nDena den, Podemos-Ahal Dugu-k ez du argitu foru hauteskundeetara izen horrekin aurkeztuko den edo bestelako hautagaitzen alde egingo duen. Erabaki horrek eragin handia luke emaitzetan.\n2011ko foru hauteskundeekin alderatuta, lau alderdi nagusiek egingo lukete behera. Gipuzkoan dago salbuespena: EAJk %2,3 egingo luke gora. Hain justu, bertan izango luke galerarik handiena EH Bilduk —2011n Bilduk eta Aralarrek ateratako emaitzen batura eginda—: %6,7koa.\nErabakitzeko eskubidearen alde daudenen batez bestekoak handiak dira: Gipuzkoan, esaterako, %76,2 —PP, PSE-EE eta UPD ez beste guztiak—, duela lau urte baino lau puntu handiagoa.\nBoto asmo zuzenetik egindako kalkulua da Eusko Jaurlaritzak emandakoa. Herrialdeka egin dute inkesta, baina ez dute batzar nagusietako eserleku banaketa kalkulatu, herrialde bakoitzean barruti bat baino gehiago egon ohi delako foru bozetan.\nEmaitzak alderdika aztertuta, EAJk galera txikia izango luke: Araban %0,8koa, eta Bizkaian %1,3koa —Gipuzkoan gorakada—. Lau urteotako zikloa kontuan hartuta, Eusko Legebiltzarrerako bozetan egin zuen gora, eta iaz Europako Parlamenturakoetan behera —lau alderdi nagusiek egin zuten behera Europakoetan—.\nEH Bilduk ez luke gaindituko 2011n lortua, baina ez luke galera handirik izango —Gipuzkoakoa salbu—: %1,8 Araban, eta %2,8 Bizkaian. Koalizioaren estreinako hauteskunde haien ostean, beheraldi txikia izan zuten subiranistek hurrengo bozetan, eta mantendu egin dira geroztik.\nBeheranzko joera izan arren, PSE-EEk hirugarren indar gisa eutsiko lioke Bizkaian eta Gipuzkoan. Oro har, beste alderdiek ez bezala, Europako bozetan izandako emaitzen antzekoak lituzke.\nNabarmenagoa da PPren beherakada: bosgarren indarra litzateke Bizkaian eta Gipuzkoan, Podemos-Ahal Dugu-k aurrea hartuta. Alderdi sortu berriak hobetu egingo lituzke emaitzak Europako bozekin alderatuta, lurralde guztietan.\nEzker Anitzak, Equok eta Izquierda Republicanak aurkeztu berri duten Irabazi plataformak behera egingo luke batu ondoren —Europako bozetako emaitzekin alderatuta, orduan bakoitzak bere aldetik lortutakoa batuz—. Ez dago baztertuta, ordea, Podemos-Ahal Dugu-k haien alde egitea. UPDk zertxobait gora egingo luke 2011ko emaitzen aldean.\nBilbo: EAJ gehiengo sinplez\nHiru hiriburuetako emaitzak ere jakinarazi ditu Jaurlaritzak, zinegotzi kopurua kalkulatuta. Bilbon legoke aldaketarik handiena: Iñaki Azkuna zenak 2011n lortutako gehiengo osoa galduko luke EAJk, bi zinegotzi gutxiago aterata. EH Bilduk bat gehiago aterako luke (5); PPk bat gutxiago (5); PSE-EEk lehen adina (4); eta Ahal Dugu-k 2 lituzke. Donostian, 8 zinegotzi mantenduko lituzke EH Bilduk; EAJk bat irabazi (7); PSE-EEk (5) eta PPk bina galdu (4); eta Podemosek 3 lortuko lituzke. Gasteizen, EAJk bat gehiago luke (7); EH Bilduk lehen adina (6); PSE-EEk bat gutxiago (5); PPk hiru gutxiago (6); eta Ahal Dugu-k hiru.


Jone Amonarriz: "Beldurrari edo inmobilismoari aurre egiteko, mugitu beharra daukagu" - etzi.pm\nHasiera/Jendartea, Politika, Portada/Jone Amonarriz: “Beldurrari edo inmobilismoari aurre egiteko, mugitu beharra daukagu”\nJone Amonarriz: “Beldurrari edo inmobilismoari aurre egiteko, mugitu beharra daukagu”\nEtzi eta Pitz IV: Jone Amonarriz (Tolosa, 1993). 2016ko otsailetik Gure Esku Dago mugimenduko komunikazio arduraduna da Jone Amonarriz. Kazetaria da, eta Tolosako (Gipuzkoa) taldean urte bat lehenago hasi zen parte hartzen. Gure Esku Dago-ren egungo eta etorkizuneko erronken inguruan hitz egin du, zintzotasunez.\n-Zerk motibatu zintuen gehien Gure Esku Dago-ko komunikazio arduradun postura aurkezteko?\nDeialdia ikusitakoan pentsatu nuen luxu handia litzatekeela hainbeste sinesten dudan proiektu honetan ematea nire ibilbide profesionaleko lehenetariko pausoak. Garai hartan BERRIAn nenbilen lanean eta pena izugarria eman zidan egunkaria uzteak, baina azken deia jaso nuenean ez nuen zalantzarik izan. Gaur gaurkoz, lana, militantzia eta bizitza pertsonalaren zati handi bat da GED niretzat. Ikaste prozesu intentsua izaten ari da, zentzu askotan.\n-Zer da tarte honetan gehien harritu zaituena Gure Esku Dago-ren mugimenduari lotua?\nHerritarren sareak duen indarra eta lan egiteko modua. Dinamika honen bereizgarririk handiena filosofia bera dela uste dut. Gauza bat da helburuarekin ados egotea, edo ibilbide orriarekin. Are gehiago: estrategiarekin berarekin. Baina egin nahi den bide hori nola egiten den ere gakoa inportantea da. Eta uste dut GEDren arrakasta, besteak beste, hortik datorrela: baikortasuna, errespetua, elkarlana, kultura parte-hartzaile-ahalduntzailea, espiritu eraikitzailea… Oro har, Euskal Herrian herritarrok lan egiteko eredu berri bat sortzen ari gara.\n-Ekainaren 10a da data: giza kate batek Donostia, Bilbo eta Gasteiz lotuko ditu. 201,9 kilometro. Zergatik gelditu dira Nafarroa eta Iparraldea giza katetik aparte?\nEz dira aparte geratu. Ibilbidea Nafarroatik eta Iparraldetik ez pasatzeak ez du esan nahi kanpoan geratzen direnik. Ekainaren 10eko giza katea Euskal Herri osoko ekimena da, urtarrilean Bilbon egiten den manifestazioa bezala, edo Alderdi Eguna, edo Baionan armagabetzearen egunean bildu ginenean bezala. Beraz, euskal herritar guztiei dagokien ekimena da, euskal herritar guztien parte hartzea bilatzen duena.\nZergatik ibilbideak lotzen ditu hiru hiriburu, eta ez lau edo zazpiak? Arrazoi ezberdinengatik. Oraingoan, erabakitzeko eskubidearen aldeko aldarria hiriburuetara eraman nahi genuen. Batez ere, duela lau urte giza katea bizi ez zuten hiriburuetara. Kontuan hartu da GEDen barruko tokian tokiko sentipena ekimena antolatzeko orduan. Azkenik, ibilbidearen neurria ere baloratu da. Izan ere, 201,9 kilometro lotzeko erronka izugarria da. Egun, Euskal Autonomia Erkidegoan ematen ari den eztabaida politikoan eragitea ere bada aurtengo mobilizazioaren helburua. Prozesu horrek ematen duenak gainerako lurraldeetan ere izango du eragina, lehenago edo beranduago.\n-Maiatzaren 19an Nafarroan ekitaldi bat egingo duzue. Zer espero duzue zehazki?\nNafarren erabakitzeko borondatea agerian uztea, hori adieraziko duen [Nafarroaren] giza armarria osatuz. Nafarroako autogobernuaren gaitasuna murrizteko ahaleginetan dabil Espainiako estatua, onartutako legeei helegiteak jarriz eta eskumenak murriztuz. Erabakimenaren auzia dago muinean eta hori eztabaida politikoaren erdigunean jartzeko balio behar du bai maiatzaren 19ko mobilizazioak eta baita eragile eta herritar nafarrek aurrerantzean elkarrekin antolatuko dituzten ekimenek ere.\n-Ekainaren 10eko giza katea mugarri izan daiteke zerbaitetarako?\nHorretan sinesten dugulako egin dugu apustua. 2018an mugarri bat jarriko da erabakitzeko eskubidea gauzatzeko bidean. Mugarri hori hurbilago edo urrunago jarri herritarron esku egongo da, hein handi batean. Horregatik, giza katea ezin dugu ulertu ekimen solte bat bezala, martxan dagoen makinariaren beste pieza bat da, ez bakarra, baina bai ezinbestekoa.\n-Herri galdeketei dagokienez, hiriburuetan nola daude indarrak galdeketak antolatzeko?\nOrain arte GEDek antolatu dituen herri galdeketa guztiak —180, jada— naturalki egin dira, bertako taldeek hala erabakita, bideratuta eta gauzatuta. 175.398 pertsonek parte hartu dute, bozkatzera deitutakoen —737.000— %23,8k. Galdeketa bakoitza urtebete inguruko prozesua da, herritarrek boluntario gisa antolatu eta finantzatutakoa, herritik eta herriarentzat. Pertsonalki harritu egiten naute toki askotan entzuten ditudan balorazioek. Herritarron ahalduntzea, aktibazioa, bizikidetza, pedagogia lana… horrek duen balioa ezin da zenbakitan eta portzentajeetan neurtu. Bestalde, herri galdeketak prozesuaren urrats bat gehiago dira eta horrela ulertu behar ditugu. Tolosaldean (Gipuzkoa), adibidez, 2014ko giza katean 6.000 lagun inguru mobilizatu ziren. Hiru urte ondoren, joan den urtean, herri galdeketan 12.370 herritarrek hartu zuten parte herri galdeketan. Bikoiztu egin zen mobilizatutako pertsonen kopurua.\nIkaragarrizko lana suposatzen du herri galdeketa bat antolatzeak. Hiriburuetara iristea da GEDren helburua, jende gehien bizi den eremuetara heltzeko. Donostiako taldeak udazkenean egingo du kontsulta, dena ondo bidean. Gainerako hiriburuetan, gaur gaurkoz, ez dute pausoa eman. 2015ean inork ez zuen planteatu ere egiten Errenteria-Oreretan (Gipuzkoa) galdeketa bat antolatzea, edo Getxon (Bizkaia), edo Beran (Nafarroa). Eta posible izan dira. Hiriburuetan konplexuagoa bada ere, interesa eta borondatea badago, antolatuko dira, baina eragile eta herritar askoren laguntza beharko da.\n24 herritan egin dituzte galdeketak gaur arte, eta maiatzaren 6an beste sei herrik aterako dituzte hautetsontziak kalera Lizarraldean eta Malerrekan.\n-Donostiako udaltzain batzuek esan zuten ez zekitela Gure Esku Dago zer zen, eta materialarekin zebiltzanak zirikatu zituzten Alde Zaharrean. Ez al da hori sintoma txarra?\nOso bestelako sintomak eta konplizitateak sumatzen ari gara, oro har. Uste dut garrantzitsua dela halako kasu konkretuekin energiarik ez galtzea, larritasunik ez duten eta errepikatzen ez diren bitartean.\n-Erabakitzeko eskubidearen alde aritzea abertzaleen kontua dela diote askok Euskal Herrian. Nola alda daiteke pertzepzio hori?\nEzberdindu behar da erabakitzeko eskubidearen alde aritzea eta independentziaren edota estatu burujabe baten alde aritzea. Eta seguruenik esparru berrietara iristeko mugetako bat nabardura hori da. Batzuentzat, lehena da bidea, bigarrena helmuga. Baina, GEDren kasuan, helburua da euskal herritarrok, guztiok, gure etorkizun politikoa libre eta demokratikoki erabakitzea. Demokrata garen guztiok defendatu beharko genuke printzipio hori.\nErabakitzeko eskubidearena gai konplexua izan da beti herri honetan, lokatzetan egon da urteetan, Angel Oiarbidek esan ohi duen bezala. Sektore batzuetan hain errotuta dauden pertzepzioak aldatzeak jarrera, pedagogia eta lanketa handia eskatzen du. Diskurtso aldaketa bat ere bai. Arrazoiketa emozional, identitario eta historikoez gain, soziala ere indartzeak lagunduko du seguruenik.\nKataluniako Omnium Cultural-ek urriaren 1eko erreferendumari begira bi kanpaina jarri zituen martxan; bata, baiezkoaren aldekoa, eta, bestea, demokraziaren aldekoa. Ba, haiek kontatu zigutenaren arabera, demokraziaren aldekoa izan zen funtzionatu zuena, eta hori indartu zuten azkenean. Zer pentsatua ematen du horrek.\n-Nola erakarri daitezke abertzaleak ez diren demokratak?\nIkusarazten gaur egun gizartean ditugun kezka eta arazo gehienen muinean erabakiak daudela, eta oinarri-oinarrian, herri honen etorkizunaren erabakia. Herritar guztioi gure eguneroko bizitzetan zuzenean eragiten diguten aferak erabakitzeko eskubidearekin lotuta daude. Ildo horretatik, euskal herritarrok zergatik eta zertarako erabaki nahi dugun hausnarketari edo eztabaidari ekarpena egiteko egitasmoa jarri du martxan aurten GEDek: Herritarron Ituna. Etorkizuneko Euskal Herria guztion artean irudikatu behar dugu.\n-Katalunian herritarren gehiengoa dago erabakitzeko eskubidearen alde. Urriaren 1ean erreferenduma egin zuten, baina errepresioa oso gogorra izan da. Zer iritzi duzu Katalunian gertatutakoaz?\nHerritarren giza eskubideak larriki urratu, erreferendum demokratiko bat delitu bihurtu, ia gobernu oso bat espetxeratu eta bere batasuna edozeren gainetik, eskrupulurik gabe, jartzen duen estatu batek nori sinetsarazi nahi dio demokratikoa dela?\n-Euskal Herriko alderdi indartsu batzuek beldurra izan dezakete pausoak emateko, ikusita Katalunian zer errepresio gogorra iritsi den?\nAlderdiez gain, sumatu da herritarrengandik ere Kataluniako testuinguruak beldurra sortu duela. Espainiako Estatuak oso ondo bete ditu bere helburuak, zentzu horretan. Errepresio, manipulazio eta estrategia maltzur horren konplize eta parte izan dira hedabide ugari ere. Botereak sortu duen kontakizunak kalte handia eragin du. Hori dago alde batetik. Eta, bestetik, Kataluniaren aurkako muturreko errepresio horrek eskema asko apurtu ditu hemen. Baina, hala ere, pentsatu nahi dut balio izan duela herritarrok jabetzeko zer ez dugun nahi. Beldurrari edo inmobilismoari aurre egiteko mugitu beharra daukagu. Ezin gara geldirik geratu. Eta une hori iritsiko bada Euskal Herrira, prest egon beharko gara. Kataluniak erakutsi digu bat eginda soilik egin dezakeela herri batek aurrera.\n-Nolako harremanak dituzue Kataluniako mugimenduekin?\nSortu zenetik, GEDek harremanak izan ditu Kataluniako eragile eta alderdi soberanistetako kideekin; ANC eta Omnium Culturalekin, bereziki. Azken urte honetan are gehiago estutu ditugu harremanak. Guretzat eredu dira eta behar izan dugunero eman digute laguntza; gu ere saiatzen gara hemendik ahal dugun ekarpena egiten haien borrokari. Jordi Sanchez eta Jordi Cuixart bi erakundeetako presidente ohiekin izan dugu erlaziorik estuena. Urte erdi daramate jada espetxean biek.\n-Europako zenbait hedabide Espainiaren jokabidea gogor ari dira kritikatzen Kataluniarekiko. Euskal Herriak ez al luke egoera baliatu behar?\nOportunismoa baliatzea ondo dago, baina neurrian. Kataluniaren garaia bada, Euskal Herriari dagokio Europari erakustea procés-ak baduela euskal herritarron babesa eta badela beste herri bat Europan burujabe izan nahi duena, eta Espainiako Estatuaren errepresioa jasaten eta salatzen ari dena. Urriaren 1aren harira, nazioarteko hedabide ugarik jarri zuten fokua, une batez, Euskal Herrian; BBCk eta The New York Times-ek, besteak beste. Gogoan dut nola egun batean GEDren bulegora bi kazetari japoniar azaldu zitzaizkigun, ezustean. Orain, ekainaren 10eko giza katea baliatu nahi dugu Europara eta mundura gure mezua zabaltzeko.\n-Etorkizunari begira jarri ohi gara Etzi.pm atarian. 2019an herritarren itunarekin zein da zuen asmoa?\nEtorkizuna gaurtik irudikatzen eta eraikitzen ari gara. Erabakitzeko eskubidea gauzatzea posible izango den ziklo berri bat zabaldu nahi dugu Euskal Herrian eta ‘2019 arrazoi erabakitzeko’ leloa jarri diogu Herritarron Itunaren egitasmoari; ez kasualitatez. Erabakitzeko ditugun arrazoiak jasoko ditugun bilduma izango da itun hori. Milaka arrazoi horiek plazaratzeko eguna izango da ekainaren 10a. Hortik aurrera, arrazoi horiei guztiei demokratikoki bide emango dien Herri Ituna sustatuko du GEDek. Gure herriko eragile eta herritarrekin etorkizuna birpentsatzeko tresna izango da azken hori. Konplizitateak eta adostasun esparruak josi beharko dira Herri Ituna ahalbidetzeko. Eta hori errazteko, herritarrok gure ekarpena egingo dugu Herritarron Itunarekin. Etorkizunera begira gaude, baina unean uneko pausoetan zentratuta.\n-Gizarte gaiei dagokionez, nolako posizionamendua du Gure Esku Dago-k? Esate baterako, Martxoaren 8ko greba feministan?\nBabestu genuen eta kalera ateratzeko deia zabaldu. Euskal Herriaren estatus politikoaz erabakitzeko eskubidea da GEDren helburua. Aldarri horrek ez du zentzurik gizarte gaiekin lotzen ez bada. Erabakiko badugu, erabaki beharko dugu ere nolako Euskal Herria nahi dugun etorkizunean. Feminista, euskalduna…\n-Erreferendum bat Araban, Bizkaian eta Gipuzkoan lehenago ala zazpi herrialdeetan urte batzuk beranduago, zer nahiago zenuke?\nBaldintza objektiboetan oinarrituta erantzungo dizut. Nork ziurtatuko digu urte batzuk beranduago zazpi herrialdeetan erreferenduma egitea posible izango dela, ez baditugu baliatzen ditugun aukerak? ‘Ez utzi biharko gaur egin dezakezuna’ esaerak dioen bezala, ez nuke zentzuzkoa ikusiko Araba, Bizkaia eta Gipuzkoan aukera izanda, erreferendumik ez antolatzea.\n-Komunikazio aldetik, zeintzuk izango dira datozen asteetan izango dituzuen erronkak?\nErronka da GED esparru berrietara iritsaraztea eta ahalik eta jende gehienak parte hartzea Herritarron Itunaren egitasmoan, Nafarroako giza-armarrian eta ekainaren 10eko giza katean. Barne mailan komunikazioa eraginkorragoa izan dadin tresna berriak aztertzen ari gara, batetik, eta kanpo komunikaziorako kanpaina indartsua diseinatu dugu, bestetik; proiektu asko ditugu martxan eta laster egingo ditugu publiko.\n-Hamar urte barru elkarrizketa errepikatzen badugu, zer galderari erantzun nahiko zenioke? Eta non egitea gustatuko litzaizuke?\nTolosako Euskal Herria plazan. Baikorra izanda, nik ere euskal errepublikaz, Maddi Ane Txoperenak bezala. Elkarrekin egin ahalko genuke.\n‘Bioklik’, bidaia distopiko bat sistemaren erraietara\nLotura bilduma 2018-04-20\nEtiketak:amonarriz dago esku gure jone


“Emakumeak greban” solasaldia antolatu du ARGIAk apirilaren 29an | ARGIAren barrenak\nHasiera » Liburuak » “Emakumeak greban” solasaldia antolatu du ARGIAk apirilaren 29an\n“Emakumeak greban” solasaldia antolatu du ARGIAk apirilaren 29an\nHiru solaskideek emakumeen hiru borroka kontatuko dituzte.\nGipuzkoako polizia-etxetako eta epaitegietako garbitzaileak, eta Gipuzkoako zaharren egoitzetako langileak greban daude.\nNekane Zabala Hernaniko polizi-etxearen garbitzailea da. Garbialdi enpresak dauka kontratatuta. Duela 23 urte hasi zen lan horretan eta 19 bat urte daramatza lanpostu finkoa duela. Sektore horretako ia 40 lagunekin batera greban dago irailaren 19tik.\nAitziber Aranberri Gipuzkoako egoitzetako langilea da, gerokultorea. Donostiako Ategorrietako Villa Sacramento egoitzan egiten du lan eguneko zentroan. DomusVi enpresa multinazionalak kudeatzen du egoitza. Duela dozena bat urte hasi zen sektore honetan lanean. Lanpostu finkoa lortu eta segituan afiliatu zen ELAn. Bera lanean hasi zenean lankideak greban zeuden. Argi ikusi zuen borrokatu gabe ez zutela inoiz aurrera egingo. Duela lau urtez geroztik ordezkari sindikala da.\nBi grebalariek haien lan baldintzak kontatuko dituzte, zaintza eta garbiketa lanen nekea, eta haien lanak gizonenekin alderatuko dituzte, bai baitakite emakume izateagatik gutxietsiak direla.\nOnintza Irureta Azkunek “Berdea da more berria. Bizkaiko egoitzetako grebalarien testigantzak” liburua aurkeztuko du. Liburua ELA sindikatuaren Manu Robles-Arangiz Institutuak eta ARGIAk elkarlanean egin dute. Liburuaren hitzaurrea Irantzu Varela Urrestizalak idatzi du.


«Bere bizitzaren inguruko liburuak irakurri ditut eta asko sakondu dut bere biografian» - Amasa-villabona - Tolosaldeko ataria\n«Bere bizitzaren inguruko liburuak irakurri ditut eta asko sakondu dut bere biografian»\nTolosaldeko Ataria 2021-02-17 17:14\nLehen aldiz parte hartu du Villabonako Galerias M.J. saltokiko Carmen Fuentek ekimen honetan. Poppy Northcutt matematikari eta NASAko ingeniariari eskaini dio dendako erakusleihoa.\nNola jakin zenuen ekimenaren berri?\nOria merkatari elkartearen bitartez. Asko gustatzen zait erakusleihoak prestatzea eta antolatzen diren ekimenetan parte hartzea. Interesgarria iruditu zitzaidan eta izena eman nuen.\nZein da Poppy Northcutt?\nNASAn lan egin zuen lehenengo emakumea izan zen. Matematikari eta ingeniaria zen eta gero zuzenbidea ikasi zuen. Oraindik bizi da, 77 urte ditu.\nNondik jaso duzu Northcutti buruzko informazioa?\nElhuyar fundazioak esleitu dio saltoki bakoitzari dagokion zientzialaria eta esleitzearekin batera bere inguruko informazioa bidali digu. Gero, nik nire aldetik, bere bizitzaren inguruko liburuak irakurri ditut eta asko sakondu dut bere biografian.\nNola antolatu duzu erakusleihoa?\nApolo programan parte hartu zuenez, astronauta bat eta espazio-ontzi bat bururatu zitzaizkidan aurrena. Planeta batzuk ere zintzilikatu ditut sabaitik eta irudikatu dut ilargiaren zorua. Kartelak Internetetik lortu ditut. Etorkizuneko emakume eta neska zientzialariei keinua egiteko probeta batzuk jarri ditut.\nDenbora asko pasa duzu dena prestatzen?\nOrdu dezente eskaini dizkiot. Lanetik aterata jardun dut dena prestatzen eta igande batzuk ere eman ditut lanean.


Donostia Kirolak eta Aldundiak Belodromoko atletismoko pista berrituko dute - Zer berri - gipuzkoakirolak\nDonostia Kirolak eta Aldundiak Belodromoko atletismoko pista berrituko dute\nGipuzkoako Kirol Ekipamenduen Planak 55 udalerriri eta 567.000 biztanleri eragiten die, hau da, Gipuzkoako biztanleen % 80ri; guztira 53,8 milioi euroko inbertsioa egin da, eta Aldundiak 10,6 milioi euroko laguntza eman du".\nItxaso: «Aldundian jabetzen gara garrantzitsua dela gipuzkoar guztiek eta kirolariek, oro har, instalazio onak erabiltzeko aukera izatea, bertan kirola egin dezaten eta horrela haien bizi kalitatea hobetu dadin; eta, hain justu, belodromoa gure kirolariek gehien erabiltzen duten instalazioetako da. Hori dela eta, hura baldintza onetan egotea ezinbestekoa da».\nGoia: «Instalazioaren erabilera eta garrantzia kontuan hartuta, Belodromoko atletismo pista, mota honetako bakarra Euskadin, birmoldatzea presazkoa eta beharrezkoa zen. Pista prest egongo da irailerako, atletak pista estaliko denboraldia prestatzen hasten direnerako».\nLeire Landa, Donostiako Kiroleko Udal Patronatoko Gerenteak eta Denis Itxaso, Kultura eta Kiroleko Diputatuak Belodromoaren atletismoko pista berritzeko hitzarmena sinatu dute. Proiektuaren kostea 375.354 eurokoa da eta Aldundiak 150.141 euro jarriko ditu. Sinadura ekitaldian Eneko Goia alkatea ere izan da.\nProiektuaren helburua atletismo pistetan oraingo tartana kentzea eta berria ezartzea da. Indoor atletismo pistetako kirol zoladura sintetikoa berrituko da. Egungo zoladurak 25 urte ditu, eta, ezarri zenetik, mota eta kategoria guztietako atletismo probak egin dira bertan. Mota horretako bakarra denez, Gipuzkoako eta Euskadiko erreferente da. Denboraren, erabileraren eta materialaren berezko ezaugarrien eraginez, gainazalak ez ditu jatorrian zituen baldintzak; ondorioz, materialaren osagai batzuk desegiten ari dira gainazal osoan. Pista ezaugarri teknikoak galtzen ari da, besteak beste, malgutasuna, ez irristatzeko gaitasuna, talka xurgapena, iltzeekiko erresistentzia eta kolorea.\nBerrikuntzaren ondoren, kirol zoladuraren neurri eta gainazal berberak izango ditu, hala oraingo kirol programa bertan egiteko aukera izateko. Gainera, 357m2-ko beste zoladura bat instalatu nahi da kontrahelmugan, beroketarako korridorean. Bestalde, pisu jaurtiketarako sektorea eta LED teknologiadun bideopantaila bat ere berritu nahi dira.\nZoladuraren beheko zatiak euskarri gelaxkak izango ditu, eta inklinazio jakina izango dute lasterketaren noranzkoan. Inklinazioak malgutasun berezia ez ezik, ezaugarri biomekanikoak emango dizkio zoladurari, atleten jardunaren mesedetan. Lanak egiteko epea hilabete eta erdikoa da.\nItxasok nabarmendu duenez, "planak 55 udalerriri eta 567.000 biztanleri eragiten die, hau da, Gipuzkoako biztanleen % 80ri; guztira 53,8 milioi euroko inbertsioa egin da, eta Aldundiak 10,6 milioi euroko laguntza eman du".\nAldundian jabetzen gara garrantzitsua dela gipuzkoar guztiek eta kirolariek, oro har, instalazio onak erabiltzeko aukera izatea, bertan kirola egin dezaten eta horrela haien bizi kalitatea hobetu dadin; eta, hain justu, belodromoa gure kirolariek gehien erabiltzen duten instalazioetako da. Hori dela eta, hura baldintza onetan egotea ezinbestekoa da\nEneko Goia Donostiako alkateak «Euskadin bakarra den» instalazio hori birmoldatzearen garrantzia azpimarratu du, Donostiako, Euskadiko zein lurralde mugakideetako jende askok erabiltzen baitu. Goiak zehaztu duenez, «instalazioa prest egongo da irailerako, atletak pista estaliko denboraldia prestatzen has daitezen». Tartan berria urdina izango da, «donostiarragoa», Goiaren ustez, eta «orain arte, pistaren egoera medio, bertan egin ezin ziren lehiaketak egiteko aukera eskainiko du», adierazi du Donostiako alkateak.\nBai Donostiako Udalak bai Aldundiak balorazio ona eman diote lankidetzari, eta adierazi dute bizi ditugun garai hauetan inoiz baino beharrezkoagoa dela baliabide publikoak modu eraginkorrean eta jasangarrian erabiltzea, erakundeen arteko lankidetzatik abiatuta.


turismoa – Irunero\nIrun eta Hondarribiko Udalek, Bidasoa bizirik-ren bitartez, eta eskualdeko beste 17 turismo eragilerekin batera, Eusko Jaurlaritzaren aitorpena jaso dute Basquetour Turismoaren Euskal Agentziak egindako Euskal Turismoaren Kode Etikoarekin bat egiteagatik. Astelehen honetan, maiatzaren 23an, Bilboko Azkuna Zentroan egin den ekitaldi instituzion...\nIrun eta Hondarribiko hotelak % 97ko okupazioa gainditu dute Aste Santuan. Gainera, horietako gehienek gutxienez bi egunez beteta egon dira. Azpimarratzekoa da bi hiriak bisitatu dituzten pertsona gehienak nazionalak izan direla, besteak beste, Euskadi, Katalu...\nAnder Gamónek Aragoiko Abiadura Txapelketa irabazi du. Txapelketa irabazteaz gain, Gamónek ere garaipena lortu du bere kategorian. Azken urteetan bere aitarekin batera prestatu duen Mercedes AMG autoari esker lortu du garaipena. Pilotu irundarrak aurreratu d...\n2021(e)ko ekainak 10 No Responses\nIrun eta Hondarribiko udalek, Bidasoa bizirik-en bidez, eskualdeko turismo eragileak Basquetour Turismoaren Euskal Agentziak egin duen Euskadiko Turismoaren Kode Etikoari atxikitzea bultzatu dute. Agiriak ekintza eta konpromisuen katalogo bat du eta bere helbu...\nIrun eta Hondarribiko Udalek, Bidasoa bizirik-en bitartez, Dinamizazio Turistikorako Plana garatu dute 2025. urtera arte, jarduteko tresna gisa balioko duen eta bi herrietako politika turistikoak batera eta modu iraunkorrean lantzen lagunduko duen eredu turist...


Hemen dira 15. Huhezinemako hautatuak –\nHautatu dira aurkeztutako filmen artetik finalistak. Aurtengo edizioa martxoaren 30etik apirilaren 1era egingo da, eta modu presentzialean izango da.\nHilabete bukaeran hasiko da Huhezinemaren 15.edizioa. Gogo handia dugu film eta bideoklipak publikoarekin partekatzeko. Gainera, aurtengoan berriro ere formatu presentzialera itzuliko gara.\nLanak bidaltzeko epea hilabete batzuk irekita izan ondoren, Sail Ofizialean 46 film labur jaso ditugu, MU Sailean 9 lan eta Bideoklipen sailean 29 jaso ditugu. Horiek ondo ikusi ondoren, epaimahaiak finalistak hautatu ditu, eta hauek dira:\nSail Ofizialeko hautatuak hauek dira:\nGaua Gauekoentzat (La noche para los nocturnos)\nMU Saileko hautatuak hauek dira:\nBideoklipen Saileko hautatuak hauek dira:\nJohnny Garso – Espada y Rosa\nTATXERS – Bihotz Motel\nGlaukoma, Bad Sound Sistem, Nin?a Coyote eta Chico Tornado – Badakit Badakiela\nJulen – Itzalaren babesean\nMutiko – Sativa\nSally Rouss – La perdida\nMaite Larburu – Aho Arraro\nSOFOKAOS – Erlojuaren orratzak\nAlai eta Pablo Reverter – Ozen\nLan guztien artean hogeita bat euskaraz eginikoak dira, hau da, lanen %68a euskaraz sortutakoa da. Mu sailean bederatzitik zortzi dira euskaraz, sail ofizialean gutxiago dira, hamarretik lau eta bideoklipetan hamabitik bederatzi egin dituzte euskaraz.\nZuzendariei begira jarrita, hamaika lan dira emakumeek zuzendutakoak, lanen %36a zuzendu dute emakumeek. Mu sailean bederatzi lanetik zazpi dira, sail ofizialean hamarretik bi eta bideoklipen hamabi zuzendarien artean bi dira emakumezkoak.\nAzken bi urteetan online edo formatu hibridoan egin behar izan da Huhezinema, baina aurtengoan berriro ere era presentzialera itzuliko gara. Martxoaren 30etik apirilaren 1era Aretxabaletan izango gara!\nfilm laburrak, Huhezinema, jaialdia